
	פסק דין



	בקשה לאישור תובענה ייצוגית שהוגשה מטעם המבקשות כנגד ארבעה בתי חולים, בטענה כי אלו מפרידים בין יולדות ערביות ליהודיות באשפוז מיילדותי (להלן – בקשת האישור). 
	כפי שיפורט, לאחר עיון בראיות, שמיעת עדויות ושקילת טיעוני הצדדים מוצאת אני כי נסיבות העניין וטיבו מורים כי אין לקבל את בקשת האישור ואין לאשר ניהול תביעה ייצוגית כמבוקש. 
	בתמצית: בתי החולים אינם אוחזים במדיניות הפרדה גזענית והם אף שוללים אותה. מדיניות העתרות לבקשות שאינן גזעניות לשינוי שיבוץ בחדרים, תואמת את הנחיות משרד הבריאות לאורך השנים ואיננה מקימה עילת תביעה כנגד בתי החולים. טענות אודות מקרים מסוימים בהם נעשית בידי אנשי צוות, בשטח, כנטען, הפרדה פסולה, גזענית, מצריכות בירור פרטני, וככאלה אינן הולמות הליך ייצוגי.

רקע
1. בקשת האישור הוגשה בשם ארבע מבקשות: המבקשת מס' 1 (להלן – גב' רבאח) כנגד בית החולים הדסה הר הצופים בירושלים (להלן – הדסה); המבקשת מס' 2 (להלן – גב' אבו חזנה) כנגד המרכז הרפואי העמק בעפולה (להלן – בית חולים העמק); המבקשת מס' 3 (להלן – גב' אבו צעלוק) כנגד המרכז הרפואי האוניברסיטאי סורוקה בבאר שבע (להלן – בית החולים סורוקה) (שני האחרונים מופעלים על ידי קופת החולים כללית, שהיא המשיבה מס' 2 (להלן גם – כללית)); והמבקשת מס' 4 (להלן – גב' סואעד) כנגד המרכז הרפואי לגליל בנהריה (להלן – המרכז הרפואי לגליל) המופעל על ידי מדינת ישראל – משרד הבריאות, משיבה מס' 3 (להלן – משרד הבריאות או המדינה).  
1. על פי הנטען בבקשה, בתי חולים אלו מנהיגים, משך שנים, הפרדה של יולדות ערביות מיולדות יהודיות באשפוז מיילדותי. על פי הנטען בבקשת האישור, התנהלות זו הינה בניגוד להוראות הדין, בראש ובראשונה חוק איסור הפליה במוצרים, בשירותים ובכניסה למקומות בידור ולמקומות ציבוריים, תשס"א-2000 (להלן – חוק איסור הפליה) וחוק זכויות החולה, תשנ"ו-1996 (להלן – חוק זכויות החולה).
1. בגדרי בקשת האישור עתרו המבקשות הן לסעדים צופי פני עתיד, הן לפיצוי ביחס לעבר. בכלל כך התבקש בית המשפט לקבוע כי על בתי החולים כולם להימנע מהפרדה בחדרי אשפוז בין יולדות ערביות ליהודיות, בין אם באופן יזום ובין אם לפי בקשה של מי מהיולדות.  עליהם לשבץ את היולדות בחדרים משיקולים רפואיים בלבד. את נזקה של כל אחת מחברות הקבוצה – נשים ערביות אשר ילדו באחד מארבעת בתי החולים הנ"ל ואשר היו מאושפזות בחדר בו אושפזו רק יולדות ערביות בתקופה שתחילתה שבע שנים לפני הגשת בקשת האישור וסופה עם הגשת התביעה אחר אישורה – העמידו המבקשות על סך של 20,000 ש"ח.
1. הבקשה נתמכה בתצהיריהן של המבקשות שילדו בבית החולים השונים, בתצהיר אחות שעבדה בחדרי לידה בהדסה הר הצופים עד שנת 2011, בתצהירה של אשה נוספת שילדה בבית החולים סורוקה, בתצהירה של תחקירנית תקשורת שביקרה במחלקות יולדות בבתי החולים, וכן בתצהיר נוסף המתאר שיחות טלפון שנעשו לבתי החולים השונים. עוד צורפה לבקשה חוות דעת מומחית בתחום הסטטיסטיקה, ד"ר טלי רגב (להלן – ד"ר רגב). יצוין שהוגשו תצהירים נוספים אך המצהירות לא התייצבו כך שאין הם חלק מחומר הראיות. 
1. בתשובותיהן כפרו הדסה, כללית והמדינה (להלן גם – המשיבות) במיוחס להן. הדסה הכחישה קיומה של מדיניות הפרדה בין יולדות יהודיות לערביות בבית החולים וטענה כי אלה ואלה משובצות באופן רגיל לחדרים משותפים. לצד עמדתה זו הבהירה הדסה כי "לאור השוני הקיים בין קבוצות האוכלוסייה השונות, לעתים יולדות המשתייכות לקבוצת אוכלוסייה מסוימת, מבקשות לשהות באותו חדר עם יולדת מאותה קבוצת אוכלוסייה, והדסה במקרים הספציפיים שהדבר אפשרי – נעתרת לבקשתן" (סעיף 12 לתשובת הדסה לבקשת האישור). על פי הנטען, אין כל פסול בהתחשבות בבקשות אישיות מעין אלו של היולדות. בחקירתם של נציגי הדסה עמדו הם על כך שאם מדובר בבקשה "בעלת ניחוח גזעני", מקובל עליהם שאין להיעתר לה. אך כשאין מדובר בגזענות, ניתן להתחשב בבקשות על רקע תרבותי.
1. עוד גרסה הדסה כי הלכה למעשה, עיקר הטענות עניינן בהתנהלות המאסדר – משרד הבריאות – והאופן בו נדרש לסוגיה. בהתאם, האכסניה המתאימה לבירור טענות אלה איננה תובענה ייצוגית. עוד הוסיפה הדסה כי היא נתונה לפיקוח הדוק של משרד הבריאות אשר ידע כי היא נוהגת להתחשב בבקשותיהן של יולדות ונעתרת לאלה במידת האפשר. משלא אסר על כך, חוסה התנהלותה של הדסה תחת ההגנה הקבועה בסעיף 6 לפקודת הנזיקין [נוסח חדש] (להלן – פקודת הנזיקין). כן נטען כי נוכח המומחיות שצבר הצוות הרפואי גם במישור זה אין מקום כי בית המשפט יתערב בשיקוליו המקצועיים; כי בחירתן של נשים ללדת בבית החולים פעם אחר פעם והיעדרן של תלונות בנושא מעידים כי בהתנהלותו של בית החולים לא נפל פגם; כי בקשת האישור נעדרת תשתית ראייתית התומכת בנטען ביחס להדסה; וכי הבקשה כפי שהוגשה לא עומדת בתנאים לאישורה הקבועים בחוק תובענות ייצוגיות, תשס"ו-2006 (להלן – חוק תובענות ייצוגיות), בין היתר, משקבלת בקשת האישור עשויה לפגוע בהדסה מבחינה כלכלית שעה שמצבה ממילא אינו מהמשופרים.
1. יצוין כי לצד תשובתה לבקשת האישור הגישה הדסה בקשה להתיר לה משלוח הודעה לצד שלישי כנגד מגדל חברה לביטוח בע"מ. אחר שניתנה לצדדים האפשרות לטעון באשר לבקשה, בהחלטה מיום 12.5.2019 נעתרתי לה. 
1. גם קופת חולים כללית, המפעילה כאמור את בתי החולים סורוקה והעמק, דחתה את הנטען כלפיה בבקשת האישור. גם היא בתשובתה טענה כי לא נוהגת, לא בסורוקה ולא בהעמק, מדיניות של הפרדה בין יולדות יהודיות וערביות. אלא שלעיתים "מקבל צוות האחיות בקשות שונות שעניינן ביולדות המבקשות לשבצן לחדרי אשפוז בהם שובצו יולדות הדוברות את שפתן; בקשות מעין אלה מופנות לצוות האחיות, כדבר שבשגרה, מצד יולדות ערביות ויהודיות כאחד. במקרים אלו, ככל שהדבר אפשרי, מתוך רצון לאפשר ליולדות הליך החלמה מיטבי – לפי ראות עיניהן, נעתר צוות האחיות לבקשות אלה" (סעיף 7 לתשובת כללית לבקשת האישור. כן ראו שם בסעיף 130 וכיו"ב). כן נטען כי מטרת השהות במחלקת יולדות אינה יצירת "כור היתוך" מלאכותי אלא סיוע ליולדות להחלים תוך מתן טיפול רפואי. בתוך כך הודגש כי לא זו בלבד שבקשות מגיעות גם מיולדות ערביות להיות עם יולדות הדוברות את שפתן, כאמור, אלא שבמקרים רבים האחות המשבצת אף היא ערביה. 
1. בדומה לטענותיה של הדסה בהקשר זה, גם כללית טענה כי משהמדינה יושבת על המדוכה וצפויה לגבש ולפרסם הנחיות עדכניות בנושא, אין טעם בניהול תובענה ייצוגית וכי משרד הבריאות מכיר את המציאות ב"שטח", לרבות את היענותם של בתי החולים, במידת האפשר, לבקשותיהן של יולדות. נטען כי משלא פרסם משרד הבריאות כל חוזר או הוראה בעניין זה אין מקום להחיל על בתי החולים, לרבות אלה המופעלים על ידי כללית, מדיניות אחרת. גם כללית טענה לתחולתה של ההגנה הקבועה בסעיף 6 לפקודת הנזיקין. 
1. כללית גם היא גרסה כי בקשת האישור אינה עומדת בתנאים הקבועים בדין לאשרה; כי היעדרן של תלונות מצד יולדות בבתי החולים סורוקה והעמק מעיד כי יש לדחות את הטענות כלפי הקופה; וכי קבלת בקשת האישור ומתן סעד כספי עשויים לפגוע בסופו של דבר בכללית, וממילא בציבור המטופלים, פגיעה כלכלית אנושה. עוד הוסיפה כללית וטענה כי בנסיבות העניין חל החריג הקבוע בחוק איסור הפליה, שכן התנהלות קופת החולים והיעתרותה לבקשותיהן של יולדות "מתחייבת מאופיו וממהותו" של השירות הניתן.
1. משהמרכז הרפואי לגליל מצוי באחריותו, גם משרד הבריאות נדרש להשיב לנטען בבקשת האישור ואולם בתשובתו לא הסתפק במענה לנטען ביחס לבית חולים זה, אלא הוסיף והציג עמדה בסוגיה גם בכובעו כמאסדר הצריך לעניין. בכלל כך הובהר כי משרד הבריאות מתנגד לכל ביטוי של הפליה בבתי החולים וכי כל הפרדה על בסיס דת, גזע או לאום אסורה ובלתי חוקית. נטען כי שיבוץ יולדות בחדרים בהתבסס על מוצאן או על הלאום שלהן הינו פסול וכך גם היענות לבקשות פרטניות לשיבוץ כאמור. לצד זאת הובהר – והורחב בעת חקירת המצהירה מטעם משרד הבריאות – כי אין באמור כדי לשלול את שיקול הדעת המסור לצוות המטפל להידרש לבעיות נקודתיות אשר עשויות להתעורר בין יולדות. 
1. עוד צוין בתשובת המדינה כי בסמוך למועד בו הוגשה בקשת האישור, פורסם דו"ח "הוועדה המתכללת בנושא גזענות, אפליה והדרה במערכת הבריאות" אשר התייחס, בין השאר, גם לסוגיה בה עוסקת בקשת האישור ונשקלת נקיטת צעדים בנושא לאור המלצות הוועדה. על רקע האמור, ומשהמשרד פעל תקופה ארוכה בנושא ועודנו פועל, נטען כי אין לקבל את בקשת האישור. עוד נטען מפי המדינה, לחלופין, כי גם הקבוע בסעיף 3(א) לחוק תובענות ייצוגיות לפיו אין להגיש תובענה ייצוגית נגד רשות בגין נזק שנגרם בידי צד שלישי שעילתה הפעלה או אי-הפעלה של סמכויות פיקוח, הסדרה או אכיפה של הרשות ביחס אליו, מחייב את דחיית בקשת האישור.
1. בנוסף  טענה המדינה כי בקשת האישור אינה עומדת בתנאים לאישורה כייצוגית וגם מטעם זה יש לדחותה. הוטעם כי לא הוכח קיומה של קבוצה; כי לקבלת בקשת האישור עשויות להיות השלכות כלכליות מרחיקות לכת; וכי נדרש בירור פרטני באשר לכל יולדת, באופן השומט אף הוא את הקרקע תחת בקשת האישור. עוד נטען באשר למרכז הרפואי לגליל שבניהול המדינה, כי לא נוהגת בו כל מדיניות מפלה כטענת המבקשות ואין כל הנחיה או מדיניות של מי מהגורמים הרלבנטיים לפיה יש להפריד בין יולדות ערביות ליולדות יהודיות כנטען. 
1. בתגובתן לתשובות המשיבות דחו המבקשות את טענות המשיבות. בכלל כך טענו המבקשות כי כפי שהן מבינות את עמדות המשיבות השונות, קיים פער מהותי בין עמדת המדינה לבין עמדתן של הדסה וכללית: עמדת משרד הבריאות כרגולטור היא שהפרדה היא הפרדה היא הפרדה ואין לקבלה וכך גם לטענת משרד הבריאות נוהג המרכז הרפואי לגליל שבבעלותו. מנגד, הדסה וכללית מציינות שהן נעתרות לבקשות של יולדות לשהות עם יולדות אחרות מאלו עמן שובצו "על רקע תרבותי" או "הדוברות את שפתן", דבר שלהבנת ב"כ המבקשות אינו אלא הפרדה פסולה בין יהודיות לערביות. עוד הטעים ב"כ המבקשות כי אמנם משרד הבריאות בחר להציג בגדרי תשובתו לבקשת האישור את עמדתו גם כרגולטור. אלא שבקשת האישור לא הוגשה כנגד מדיניות משרד הבריאות. משרד הבריאות הינו צד להליך בהיותו האמון והאחראי ספציפית על המרכז הרפואי לגליל. כן דחו המבקשות את טענות הדסה וכללית להגנה מכוח סעיף 6 לפקודת הנזיקין הן נוכח עמדת משרד הבריאות לאורך השנים כפי שהן מבינות אותה, והן נוכח פסיקת בית המשפט העליון בסוגיה זו (רע"א 7447/14 ריי יסעור נ' אגד אגודה שיתופית לתחבורה בישראל בע"מ (3.7.2017) (להלן – עניין ריי יסעור)). לשלמות התמונה יצוין שלתגובה לתשובה צורפה חוות דעת משלימה מטעם ד"ר רגב, אשר בהתאם למוסכם בדיון מיום 18.11.2021, נמחקה בחלקה. 
1. לאחר הגשת כתבי הטענות נערך קדם משפט בעקבותיו פנו הצדדים בהמלצתי לגישור לפני כב' הנשיא (בדימוס) א' גרוניס. הליך הגישור לא צלח ובהתאם חודש הדיון בבקשת האישור כאשר במעמד הדיון האמור מיום 18.11.2021 ניתנה, בהסכמת הצדדים, החלטה בקשר לבקשות שונות שהיו על הפרק בשעתו ובקשת האישור נקבעה לשמיעה. במסגרת זו, משך חמישה ימי דיונים, נחקרו העדים מטעם הצדדים כולם והצדדים סיכמו טענותיהם, תחילה בכתב ולאחר מכן בעל פה. מכאן הכרעה זו בבקשת האישור.
דיון
1. הוראת סעיף 8 לחוק תובענות ייצוגיות קובעת כי בית המשפט רשאי לאשר תובענה ייצוגית אם מצא כי התובענה מעוררת שאלות מהותיות של עובדה או משפט המשותפות לכלל חברי הקבוצה, שיש אפשרות סבירה שתוכרענה בתובענה לטובת הקבוצה המיוצגת; שתובענה ייצוגית היא הדרך היעילה וההוגנת להכרעה במחלוקת בנסיבות העניין; וכן כי קיים יסוד סביר להניח כי עניינם של כלל חברי הקבוצה ייוצג וינוהל בדרך הולמת ובתום לב. בהתאם להוראת סעיף 4(א)(1) שם, התביעה תוגש בידי מי שיש לו עילה אישית משותפת עם חברי הקבוצה.
	על רקע זה אבחן את הבקשה שלפניי. אפתח בהצגת הסוגיות המשפטיות העיקריות המתעוררות, ומשם אפנה להתייחסות פרטנית לראיות שבאו לפניי במסגרת בקשת האישור ולסוגיות שונות שהועלו. 
	בכלל כך אתייחס תחילה לסוגיות המשפטיות הבאות: 
1. האיסור החוקי על הפליה בשירותי בריאות ורפואה; 
1. הפליה כעילה להליך ייצוגי, לאור ממצאי התיק (האם שאלות העובדה העיקריות משותפות לחברי הקבוצה; האם תובענה ייצוגית היא דרך יעילה והוגנת להכרעה במחלוקות הטעונות הכרעה);
1. עמדת משרד הבריאות בסוגיה וההגנה הנטענת מכוח סעיף 6 לפקודת הנזיקין.
איסור הפליה בשירותי בריאות ורפואה
1. האיסור על הפליה בשירותי בריאות ורפואה עוגן בחקיקה ברורה ומפורשת עוד בטרם נחקק חוק איסור הפליה, האוסר על הפליה במקומות ציבוריים ובשירותים ציבורים רבים ומגוונים. זאת במסגרת חוק זכויות החולה שחוקק עוד בשנת 1996, שסעיף 4(א) לו קובע כי:
"מטפל או מוסד רפואי לא יפלו בין מטופל למטופל מטעמי דת, גזע, מין, לאום, ארץ מוצא, נטיה מינית, גיל או מטעם אחר כיוצא באלה".
1. ברע"א 9128/17 מרכז רפואי צאנז בית חולים לניאדו נ' פלונית (18.7.2022) (להלן – עניין לניאדו) נדונה הוראה זו בהקשר של תובענה ייצוגית בה הועלתה טענה להפליה על רקע מעמד אישי. נפסק כי בהינתן ההסדר הספציפי שבחוק זכויות החולה, חוק איסור הפליה לא החיל עצמו על שירותי בריאות. בהתאם, למי שהופלה בקבלת שירותי בריאות, לא קמה עילה עצמאית מכוח חוק איסור הפליה, והעילה הישירה היא מכוח חוק זכויות החולה. סעיף 28א לחוק זכויות החולה קובע כי הפרת סעיף 4(א) לחוק היא עוולה לפי חוק איסור הפליה, וממילא מדובר בבקשה הבאה בגדרי פריט 7 לתוספת השנייה לחוק תובענות ייצוגיות כך שבהיבט זה אין מניעה להגיש בגינה תובענה ייצוגית.
הפליה כעילה להליך ייצוגי לאור ממצאי העובדה בתיק דנן
1. בענייננו, כאמור, טוענות המבקשות להפרדה על פי לאום – יהודי וערבי – בחדרי האשפוז במחלקת יולדות, ועותרות לניהול הליך ייצוגי בשם כלל הנשים הערביות שהיו מאושפזות עם ערביות בלבד. 
1. המשיבות מצדן אינן כופרות בכך שהפרדה מטעמי לאום פסולה. הן שוללות מכל וכל מדיניות בדבר הפרדה יזומה ושיבוץ יולדות יהודיות וערביות לחדרי אשפוז נפרדים לפי מוצאן, כמו גם היענות לבקשות הפרדה גזעניות. נטען ומודגם היטב בתשובות כי בתי החולים מהווים מודל לדו קיום ושוויון בין יהודים לערבים, ובהם עובדים ומטופלים יהודים וערבים יחדיו, ללא הבדלה והבחנה. בתי החולים מציינים שהם משקיעים משאבים לקידום ערכי שוויון ושיתוף. דומה שב"כ המבקשות אינם חולקים כי כך הם פני הדברים, למעט בעניין טענתם להפרדת יולדות.
1. בהקשר זה, כאמור, הדסה וכללית מציינות שככל שעולה בקשה מצד יולדת לעבור חדר בשל "התאמה תרבותית" (הדסה) או בשל רצון לשהות בחדר עם אישה הדוברת את שפתה של היולדת (כללית), הרי שאם תפוסת החדרים מאפשרת זאת, ואם לא מדובר בבקשה "בעלת ניחוח גזעני", ניתן להיעתר לבקשה (להלן – מענה לבקשות).
1. הפרדה יזומה - כפי שיבואר, לאחר שמיעת הראיות והטיעונים, לא נראה כי הוכח סיכוי סביר שבהליך העיקרי יימצא שבאיזה מבתי החולים הנדונים הונהגה מדיניות של הפרדה יזומה בחדרי אשפוז בין יולדות ערביות ויהודיות בתקופה הרלבנטית. בהקשר זה יוטעם כי הטענה הראשית והעיקרית בבקשת האישור הייתה טענה להפרדה יזומה (למשל, לגבי הדסה – סעיף 23; לגבי העמק – סעיף 39; לגבי סורוקה – סעיף 51 לנוסח התובענה). אמנם נטען בשולי הבקשה כי "אין חשיבות" לשאלה אם ההפרדה נעשתה כהיעתרות לבקשה וכמוה כהפרדה יזומה, אולם הטענה העיקרית הייתה להפרדה יזומה בפועל.
1. אלא שממצאיהן של המבקשות עצמן מלמדים שבפועל במקרים רבים מאושפזות יולדות יהודיות וערביות בחדרי אשפוז משותפים, באופן שמעיב על סיכויי ממצא בדבר הפרדה יזומה. 
1. נציגי המשיבות שהעידו לפניי שללו מכל ומכל קיומה של הפרדה כזו ועמדו על כך שהשיבוץ בחדר אשפוז במחלקת יולדות איננו מבוסס שיקולים הנוגעים למוצאן והשתייכותן של היולדות. דבריהם אמינים עליי כמשקפים נאמנה את מדיניות בתי החולים. זאת על אף התבטאויות פסולות שחולצו מעובדים מסוימים בחלק מהמקרים, כפי שיפורט. 
1. אשר להתבטאויות פסולות אלו ולאופן הפעילות בשטח – בהיבט זה, בכל הנוגע לעילת תביעה אישית: אם וכאשר מיושמת התבטאות פסולה בדבר נכונות להפרדה בשל השתייכות לאומית, כך שיולדת משובצת לחדר כזה או אחר בשל מוצאה, ככזה, אפשר שתקום עילת תביעה אישית. 
1. אלא שעיקרו של הליך זה איננו בעילת התביעה האישית, אלא בעילה הקבוצתית – סיכוייה והתאמת הבירור להליך ייצוגי. 
1. אשר לסיכויי עילה קבוצתית בגין הפרדה יזומה – כאמור, לאור הנתונים שהוצגו בידי ב"כ המבקשות עצמם, כמו גם הכחשתם הנמרצת והמשכנעת של עדי המשיבות, לא שוכנעתי בדבר קיומו של סיכוי סביר שבהליך העיקרי ייקבע כי באיזה מבתי החולים הנדונים מתקיימת מדיניות של הפרדה יזומה בין יולדות יהודיות לערביות. 
1. אף אם תחקירנית התקשורת, שפעלה מטעם ב"כ המבקשות, חילצה מאנשי צוות מסוימים דברים מהם ניתן להבין שהם משתדלים להפריד מראש, אין באמירות אלו כשלעצמן כדי לאפשר ניהול הליך ייצוגי כנגד המשיבות, שעה שממה שבא לפני ברור שהתנהלות כזו מנוגדת למדיניות בתי החולים. בנוסף, והוא עיקר: לא נראה כי הפרדה יזומה שיטתית מיושמת בשטח: בפועל שוהות בחדרי האשפוז נשים ערביות ויהודיות גם יחד ומהתבטאויות נשים במחלקות כפי שהוקלטו מטעם ב"כ המבקשות, נראה שרבות מהמוקלטות, גם כשנעשה מאמץ לחלץ מהם אמירה אודות הפרדה, ציינו כי הן אינן חוות את האשפוז במחלקות ככזה שנעשית בו הפרדה, כפי שיפורט ויודגם להלן. 
1. מענה לבקשות - הדסה וכללית מודות בקיומה של מדיניות העתרות לבקשות על רקע תרבותי ושפתי, ובלבד שאינן על רקע גזעני.
1. ב"כ המבקשות טוענים שגם מדיניות כזו מהווה על פניה הפרה של חובת השוויון שבחוק זכויות החולה. לטענתם היעתרות לבקשת יהודיה והעברתה מחדר עם אישה ערביה לחדר עם אישה יהודיה או להיפך, אינה אלא הפליית יולדות על רקע גזע ומוצא, גם אם להעברה יוצג נימוק שאיננו נוגע להשתייכות הלאומית (כך גם היעתרות לבקשת יולדות לשהות בשבת לצד שומרת/לא שומרת שבת, או לשהות בפסח לצד נמנעת/ לא נמנעת מחמץ). 
1. למעשה, לשיטת ב"כ המבקשות, העברה יכול שתיעשה משיקולים רפואיים מערכתיים בלבד, ולא בשל העדפותיה האישיות של יולדת הקשורות בזהות מי שתשהה עמה בחדר. בהתאם, היעתרות לבקשת העברה מסיבות אישיות – פסולה היא, וכשנעשית בה בפועל הפרדה בין יולדת יהודיה לערביה, היא עשויה לזכות בפיצוי בגין הפרדה שהיא הפליה. 
1. אף שכאמור, מקובלת עליי טענת ב"כ המבקשות שהיעתרות לבקשה גזענית היא פסולה, אינני סבורה כי יש לפרש את החוק כמגביל היעתרות לבקשות יולדות לשינוי שיבוץ בחדרי אשפוז לכאלה שיש להן בסיס רפואי במובן הצר, ותו לא. לטענה זו אין כל אחיזה בלשון החוק, ולא נראית הצדקה להגבלת צעדי בית החולים לפעול לרווחת יולדות ומאושפזים באופן גורף. 
1. היעתרות לבקשה שנועדה לשפר את רווחת היולדת, שאיננה בקשה גזענית, היא התנהלות התואמת את הוראות הדין, אף אם לא התקיימו באותה יולדת נימוקים רפואיים ייחודיים הדורשים זאת. 
1. כך מתבקש מהוראת סעיף 5 לחוק זכויות החולה המבהירה כי "מטופל זכאי לקבל טיפול רפואי נאות, הן מבחינת הרמה המקצועית והאיכות הרפואית, והן מבחינת יחסי האנוש". לשון אחר: בית החולים מצווה על רווחת המטופל באופן רחב, והוא איננו תחום לשיקולים רפואיים צרים. בהתאם, ככלל היענות לבקשות מאושפזים שאינן גזעניות, היא בגדר מתן מענה לזכויות החולה כאמור בדין. יתר על כן, כפי שנאמר על ידי עדי המשיבות ואף על ידי חלק מעדי המבקשות, נימוקים ענייניים תומכים בשיפור רווחת היולדת והיעתרות לבקשותיה במידת האפשר, על מנת לאפשר לה החלמה מיטבית. כל זאת בכפוף לקיום חובותיו הנוספות של בית החולים ובכלל כך החובה להימנע מהפליה מטעמי גזע, דת, לאום וכיו"ב. 
1. בהתאם, ככלל, היעתרות לבקשת יולדת לשהות בחדר שבו תחוש בנוח, איננה מעשה פסול, כל עוד אין הוא באה על חשבונן של יולדות אחרות ואיננו מבטאת הפליה מטעמי לאום. 
1. עמדה דומה השמיעו שתיים מהמבקשות שנשאלו בעניין, וכך סברו גם עדות נוספות מטעם המבקשות (ההדגשות להלן אינן במקור – הח"מ). למשל, גב' סואעד, מבקשת 4, נשאלה בעניין בחקירתה הנגדית וכלל לא שללה היענות לבקשות שתכליתן התאמה תרבותית:
"ש. .... נניח שיש יולדת ערבייה שלא יודעת עברית ורוצה להיות עם מישהי שתרצה לשתף אותה באותה שפה? האם את חושבת שבית החולים צריך לסרב לבקשה כזו?
ת. בצפת יש דרוזיות ברמת הגולן הן דתיות ובגלל זה הן מבקשות להיות ביחד ובית החולים נותן להם את זה לדעתי צריך לכבד את הבקשה שלהן. לדעתי מה שאתה אומר זה יכול להיות וזה בסדר. בצפת יש גם דתיות חרדיות רוצות להיות יחד למשל כי הן שומרות שישי שבת אז למה לא לכבד. זה בצפת ולא בנהריה. 
ש. נניח שיש חדר מעורב עם יהודיות וערביות ואחת היולדות הערביות במיטה שלא נוח, נניח ליד השירותים ומבקשת לעבור חדר ויש מקום בחדר בו יש רק ערביות, את חושבת שיש מניעה להיענות לבקשה כזאת?
ת. לא, אין מניעה כזאת"  
(עמ' 52 שורה 13 לפרוטוקול הדיון מיום 16.6.2022).
1. וכן ראו דברי מבקשת 3, גב' אבו צעלוק, בחקירתה הנגדית:
"ש. אם יש שתי יולדות, נניח משגב שלום, נניח שחברה שלך הייתה יולדת באותו זמן שלך, זה בסדר בעינייך שישימו אתכן יחד באותו חדר, או שאסור לשים אתכן יחד?
ת. ...
ש. אם את מבקשת מהרופא או מהאחיות שהיא חברה שלך ושישימו אתכן יחד? 
ת. מה רע בזה?
ש. אם שתי נשים שצריכות להיות קרובות לחדר האחיות, כמו שאת היית אמורה להיות, ושמים אותן באותו חדר, אם במקרה שתיהן ערביות, אסור לשים אותן יחד?
ת. אני לא יודעת. לפי דעתי, מי שעושה את כל זה, זה הצוות. 
ש. האם את חושבת שזה בסדר שהצוות ישים אותן יחד?
ת. (חושבת) לפי דעתי, זה לא קריטי שתהיה יהודיה בחדר".
(שם, בעמ' 38 שורות 35-31 ועמ' 39 שורות 10-1).
1. כך גם דברי עדת המבקשות גב' נטע שושני (להלן – גב' שושני):
"ש. היה ויש שתי יולדות ערביות שנעים להן ונוח להיות באותו חדר. זה לגיטימי שהן תבקשנה להיות באותו חדר?
ת. בוודאי.
....
ש. את חושבת שאם שתי יולדות ערביות מבקשות להיות בחדר יחד, ביה"ח נעתר לבקשתן, הן מרגישות מושפלות?
ת. אם הן מבקשות, לא. אין שום בעיה שיולדת תבקש להיות עם מי שהיא רוצה או לא. יש בעיה אם ביה"ח עושה מראש את ההפרדה הזאת, זו הבעיה".
 (עמ' 93 שורות 11-10 ו 18-15 לפרוטוקול הדיון מיום 23.6.2022). 
1. כך גם עדת המבקשות גב' נעמה בכר (להלן – גב' בכר): 
"ש. שאלה היפותטית, כמי שרגישה לסוגיה, אם שתי יולדות ערביות מבקשות להיות יחד בחדר, בין אם הן מכירות, בין אם הן מכירות את אותה השפה, זה בעייתי לאפשר להן?
ת. זה לא בעייתי. מה שמתאפשר מבחינת נוחות של יולדת, מבחינתי, זה ערך עליון. אם לכולם נוח עם זה, לא משנה אם אלה קיבוצניקיות, זה ערך עליון.
ש. כלומר, טובת היולדת צריכה להיות בראש מעייני הצוות או ביה"ח?
                ת. כן".
                (שם, בעמ' 98 שורות 22-17). 
1. המומחית מטעם המבקשות, ד"ר רגב, הביעה עמדה מורכבת בנושא זה. ד"ר רגב איננה מוצאת פסול בהיעתרות לבקשות שבאות על רקע היכרות מוקדמת. לצד זאת, להשקפתה, ערביות ללא היכרות מוקדמת יתכן שיכולות לבקש להיות ביחד, אך יהודיות, ובכלל כך חרדיות, לא יכולות לבקש להיות ביחד על רקע השתייכותן הקבוצתית. הנה כי כן, גם ד"ר רגב איננה גורסת כטענת ב"כ המבקשות כי אין להיעתר לבקשה לשינוי בשיבוץ חדר, אלא משיקולים רפואיים נקודתיים, צרים (שם, בעמ' 100 שורה 16 ואילך).
1. אכן, האיסור על הפליה והפרדה איננו מחייב את בית החולים לסרב באופן אוטומטי לבקשת יולדת למעבר חדר. ובלבד שהדבר נעשה שלא כדי להרחיקה מאדם שאיננו מקבוצתה בהיותו שלא מקבוצתה.  
1. הדין איננו מחייב לנהוג באופן זהה בבחינת מיטת סדום, אלא אוסר על יחס שונה אל אנשים "מטעמי דת, גזע, מין, לאום, ארץ מוצא, נטיה מינית, גיל או מטעם אחר כיוצא באלה". כאשר בית חולים נעתר לבקשתה של אשה מקבוצה מסוימת לעבור לחדר אחר כדי להנעים את זמנה בשל סיבה עניינית, לא מדובר בבקשה למתן יחס שונה מטעמי מוצא, אלא בקשה למתן אפשרות להתאוששות נעימה בבית החולים. לדוגמא: בשני חדרים נפרדים בבית החולים מאושפזות שתי יולדות דוברות צרפתית. הן מבקשות לשהות בחדר אחד, כדי שתוכלנה לשוחח ביניהן באופן חופשי. זוהי בקשה על רקע שפתי/תרבותי, שכשאין לה ניחוח גזעני (למשל, לא מבוקש שלא לשהות ליד אדם ממוצא אחר) היא איננה משקפת יחס שונה "מטעמי לאום", אלא יחס שגרתי מטעמי התאמה תרבותית. 
1. אכן, בקשה כזו עלולה להיות למעשה כסות לבקשה להפרדה "מטעמי לאום", ואם אלו פני הדברים, הצדדים אינם חולקים שהכלל הוא שאין להיעתר לה. עם זאת, החשש מפני היענות לבקשות פסולות במסווה, איננו מחייב או מצדיק סירוב גורף, כנטען, גם לבקשות ענייניות שאינן גזעניות. אין בסיס חוקי לקביעה כטענת ב"כ המבקשות, בדבר איסור גורף להיעתר לבקשות, אלא אם אלו מבוססות על נימוקים רפואיים במובן הצר.
1. אשר להיענות לבקשות להפרדה על רקע מוצא בתיק דנן – כאמור, בענייננו הוצגו מקרים פרטניים של הבעת נכונות מצד אנשי צוות להיענות לבקשות להפרדה על בסיס לאום. כך למשל, עלה בידי נשים שפעלו מטעם ב"כ המבקשות באיסוף ראיות, לקבל אמירה מפי אנשי צוות שונים בבתי חולים על פיה אם וכאשר תלדנה, ייתכן שניתן יהיה לאפשר להן שלא לשהות עם אישה ערביה בחדר אשפוז. כמו כן, הוצג ציטוט מדברי מנהלת מחלקת יולדות בהדסה הר הצופים בוועדת כנסת בשנת 2016, שאיננה שוללת היעתרות לבקשות כאלה, המגיעות מפי יהודיות וערביות כאחד.
1. לצד זאת לא נראה שהתמונה הכוללת שהתקבלה ביחס לאיזה מבתי החולים, מלמדת על מדיניות נוהגת בפועל להיעתרות לבקשות להפרדה על בסיס לאום. בכלל כך, עמדת כלל נציגי המשיבות שהעידו לפניי שללה היעתרות לבקשה כזו והדברים נראו כאמינים וכמבטאים באופן אותנטי את השקפתם האישית והמקצועית, כבכירים בבתי החולים. 
תובענה ייצוגית בגין הפליה דורשת הוכחת מדיניות מפלה
1. דומה שגם ב"כ המבקשות אינם מפקפקים בכנותם של המנהלים שהעידו לפניי. אלא שלטענתם "קיים פער בין בכירי המנהלים לבין הפרקטיקה שמתפתחת במחלקות" (סעיף 7 לסיכומי המבקשות). לשיטתם פרקטיקה זו מחייבת אישור הליך ייצוגי על מנת לבולמה. מנגד, לטענת ב"כ המשיבות, משאין מדובר במדיניות ומשלא הוכחה פרקטיקה שיטתית, אין מקום להליך ייצוגי.
1. מקובלת עליי טענת ב"כ המבקשות שככלל הליך ייצוגי עשוי להוות כלי ראוי ואפקטיבי להתמודדות עם הפליה. אלא שהוא נועד למקרים בהם מדובר ב"שאלות משותפות" שאת בירורן המשותף ניתן לברר בצורה יעילה ומועילה בהליך כזה. ואכן מדיניות מפלה גורפת עשויה לעורר שאלה משותפת לכלל נפגעיה וניתן לנהל בגינה הליך ייצוגי (כפי שנעשה למשל בעניין לניאדו ובעניין קול ברמה). לא כך הם פני הדברים במקום בו טענת ההפליה ספציפית, ומטבעה דורשת בירור עובדתי פרטני לקביעת ביצועה של עוולה לגבי כל אחד ואחד מחברי הקבוצה. משמדובר בפעולות שונות ועצמאיות הנטענות להיות מפלות הן מחייבות בירור פרטני לזיהוי המקרה כהפרה או לא, והליך ייצוגי אינו הולם.
1. ואכן, בעניין קול ברמה, לצד טענת ההפליה שהתקבלה לגבי תקופה מסוימת, נדחתה בקשת אישור לגבי תקופה אחרת, בה לא נהגה מדיניות מפלה, אף שארעו מקרי הפליה מסוימים, לכאורה. באלו, כך נפסק, אין מדובר ב"שאלה משותפת", ולא יאושר ניהול תובענה ייצוגית.
1. באותו עניין מדובר היה בתחנת רדיו אשר בתקופה מסוימת נהגה בה מדיניות של אי-השמעת נשים בשידוריה. בשלב מסוים התערב הרגולטור – הרשות השנייה לטלוויזיה ולרדיו – והחל תהליך לקביעת היקף השמעת נשים בו חויבה התחנה, תוך שזו אכן החלה להשמיע נשים בשידוריה. בד בבד אירעו מקרים נקודתיים, לא שנויים במחלוקת, של סירוב להעלאת נשים לשידור. 
בית המשפט המחוזי בירושלים (כב' השופטת ג' כנפי-שטייניץ) אישר ניהול תובענה כייצוגית בגין התקופה שקדמה לרגולציה, אך נמנע מלאשרה לגבי ההפרות הנקודתיות. בית המשפט העליון אישר זאת בציינו שמדיניות מפלה מעוררת "שאלות משותפות" ההולמות הליך ייצוגי, בעוד שאירועי הפרה ספציפיים, עשויים לעורר מגוון שאלות שונות וככאלה אינם הולמים הליך ייצוגי (רע"א 6897/14 רדיו קול ברמה בע"מ נ' קולך - פורום נשים דתיות, פסקאות 72-68 לחוות דעתו של כב' השופט י' דנציגר (9.12.2015); ת"צ (מחוזי י-ם) 23955-08-12 קולך -פורום נשים דתיות נ' רדיו קול ברמה בע"מ (20.9.2018)). 
בהקשר זה הפנה בית המשפט העליון לפסיקת בית המשפט העליון האמריקאי Wal-Mart Stores, Inc. v. Dukes et al. 564, U.S. 1, 11 (2011), שם נדחתה בקשת לאישור תובענה כייצוגית בטענה להפליה בקידום בעבודה. נקבע כי העובדים לא סיפקו הוכחות משכנעות לקיומה של מדיניות כלל ארצית של הפליה בשכר ובקידום, אלא פעילויות מקומיות, ולכן נדחתה התובענה הייצוגית. אגב זאת צוין כי אם תוכח מדיניות מפלה בה נקט המעוול, תקום מעין חזקה הניתנת לסתירה, לפיה כל חברי הקבוצה סבלו מאותו דפוס מפלה, וכך חולקים חברי הקבוצה "שאלות משותפות" הקשורות לאחריות הנתבע ביחס לדפוס זה. ואולם, כל עוד לא מדובר ב"מדיניות מפלה" שהופעלה באופן רוחבי, אין מדובר בשאלות משותפות ונדרש בירור פרטני לצורך זיהוי נפגעים באירועים ספציפיים של הפליה, וממילא אין מקום לאישור תובענה כייצוגית.
1. כאמור, בעניינו, מדיניות מפלה להפרדה שיטתית בחדרי האשפוז בין יולדות יהודיות לערביות לא הוכחה. יתרה מזאת, מנתונים שהוצגו מטעם המבקשות עלה שבפועל במחלקות היולדות השונות אצל המשיבות, נשים יהודיות וערביות חולקות חדרי אשפוז. לצד זאת, כאמור, הוצגו מקרים פרטניים של התנהגות גזענית כלפי חלק מהמבקשות, וכן עלה בידי תחקירנית תקשורת שפעלה מטעם ב"כ המבקשות ונציגה נוספת שהתקשרה לבתי החולים, לקבל מפי אנשי צוות שונים אמירות על פיהן אם וכאשר ילדו, ייתכן שניתן יהיה לאפשר להן שלא לשהות עם אישה ערביה בחדר אשפוז. נתונים אלו כשלעצמם אינם מלמדים על מדיניות להפליה שיטתית, שהיא אשר נדרשת לביסוס בקשה לאישור הליך ייצוגי. בפרט כשלמולם נתונים רבים המלמדים שבחדרי האשפוז במחלקות שוהות בפועל נשים יהודיות וערביות יחדיו. משנחוץ בירור פרטני לשם זיהוי אירועי הפליה, כנטען, אין מקום לברר את הטענות במסגרת הליך ייצוגי.
1. על מנת לנסות לעמוד בצורך להוכיח מדיניות ופרקטיקה שיטתית בדבר הפרדה, הציגו ב"כ המבקשות חוות דעת מומחית בקשר לבתי החולים העמק, סורוקה ומרכז רפואי לגליל: מדובר בחוות דעת סטטיסטית המציגה את השיעור המצופה של נשים ערביות שיאושפזו עם יהודיות במחלקת יולדות, אם הפיזור בחדרים אקראי (85% בבית חולים העמק; 63% בסורוקה; 34% במרכז רפואי לגליל); אל מול תוצאות סקרים שנעשו, כנטען, בקרב נשים ערביות, בהם הן נשאלו בין היתר עד כמה שהו הן בפועל עם יולדות יהודיות בחדרי אשפוז במחלקת יולדות (55% בבית חולים העמק; 22% בסורוקה; 17% במרכז רפואי לגליל) (על הצורך בחוות דעת מומחה על מנת להוכיח מדיניות על יסוד צבר תלונות ראו ע"א 2112/17 גרסט נ' נטוויז'ן בע"מ (2.9.2018)). 
1. כפי שציין ב"כ המדינה, בדיני הנזיקין ככלל נדחתה האפשרות להטיל אחריות במקרה של סיבתיות עמומה (דנ"א 4693/05 בית חולים כרמל חיפה נ' מלול, פ"ד סד (1) 533 (29.8.2010)), כך שנדרשת הוכחה אישית פרטנית של התרחשות העוולה וקשר סיבתי לנזק אישי, ואין די בממצא סטטיסטי לקביעת אחריות. כלומר, אין בחוות דעת סטטיסטית כדי להוכיח עילת תביעה אישית. עם זאת, חוות דעת כזו עשויה במקרה המתאים לסייע בביסוס טענה לקיומה של מדיניות.
1. אלא שמחקירת המומחית עלה כי מדובר בחוות דעת שלא ניתן לבסס עליה ממצא, ולו לכאורי, אודות מדיניות כזו או אחרת, מקום שהתשתית העובדתית והמקצועית לחוות הדעת נעדרת מן ההליך שלפניי. זאת בלא שהוצג למחדל הסבר מניח את הדעת, כפי שיפורט בהמשך.
בכלל כך, הסקרים הנדונים בה, שהם הבסיס לחוות הדעת, לא הובאו להליך בידי מי שטיפלה בעריכתם. המומחית היחידה שהעידה לפני, מומחית בכלכלה שעיקר עדותה היה בתחום הניתוח הסטטיסטי, ציינה שלא נטלה חלק בתכנון הסקרים ובעריכתם. תוצאותיהם התקבלו אצלה כמוצר מוגמר. המומחית לא יכולה היתה להשיב לשאלות חיוניות לזיהוי הסקרים הללו כבעלי ערך לכאורי. כך, רוב השאלונים נענו במסגרת סקר אינטרנטי שהתפרסם בשלוש קבוצות ברשת החברתית פייסבוק בהן חברות נשים ערביות. המומחית לא ידעה מה הן אותן קבוצות ומה טיבן וכיצד הוצג שם הסקר, דבר שכמובן עשוי להשליך על אמינות המדגם כמייצג ועל אובייקטיביות השאלון. 
אשר לשאלונים שנעשו שלא במרשתת, אלא ב"טיפות חלב" בישובים ערביים – אף שהסטודנטים מהקליניקה לתובענות ייצוגיות באוניברסיטת תל אביב שערכו אותם התבקשו לשמור על אובייקטיביות בהעברת השאלון, הם גם התבקשו לקבל פרטים אישיים מנשאלת שמגלה רצון לפרט את סיפורה האישי "ואת הפגיעה שחוותה" (מתשובתה של מבקשת 2 בחקירה הנגדית עולה לכאורה כי גם השאלון בפייסבוק כלל מרכיב לזיהוי פגיעה אישית שחוו נשים העונות לסקר, דבר שלא נזכר בנוסח השאלון כפי שצורף לחוות דעת המומחית (עמ' 26 שורות 21-12 לפרוטוקול הדיון מיום 16.6.2022)).
כל אלו עשויים כמובן להשליך במידה ניכרת על עמידתם של ממצאי השאלון בתנאים הנדרשים לעריכת סקר אובייקטיבי ומייצג ושוללים אפשרות לאימוץ מסקנות חוות הדעת בדבר אופן השיבוץ בפועל במחלקות האשפוז, כאינדיקציה למדיניות מפרה. בהעדר תשתית מספקת לקיומה של הפליה שיטתית, תובענה ייצוגית איננה אמצעי יעיל והוגן להתמודד עם טענת ההפליה, בהינתן הבירור הפרטני הנחוץ לזיהוי הנפגעות הנטענות. 
1. אמנם, כאמור, ב"כ המבקשות מבקשים לעתור בשם כלל הנשים הערביות אשר ילדו באחד מארבעת בתי החולים הנ"ל ואשר היו מאושפזות לפני הלידה או אחריה בחדר בו מאושפזות רק יולדות ערביות. אלא שבהעדר הפרדה שיטתית או מדיניות התומכת בה, מתן סעד אישי לכלל היולדות הערביות המאושפזות כמוצע, איננו מבוסס ואף מעורר קושי במישור היעילות וההוגנות.
1. מדובר בעילה נזיקית שהיא במהותה עילה אישית הקמה למי שניזוק בגין עוולת חברו, כשבין העוולה לבין הנזק קיים קשר סיבתי. לא ברור כיצד סבורים ב"כ המבקשות שניתן לקבוע שלאשה ערביה ששהתה בחדר עם אשה ערביה אחרת באקראי, שלא מחמת היענות לבקשה של אשה יהודיה להפרדה, נגרם נזק הקשור בקשר סיבתי לעוולת הפליה, כשזו נעשתה, אולי, כלפי אשה אחרת? 
1. בהקשר זה יודגש כי לא נראה שניתן לחלוק על כך ששהותה של יולדת בחדר אשפוז עם בנות אותו לאום, איננה בהכרח תוצאה של שיבוץ פסול. גם פיזור אקראי מוביל לשיבוץ נפרד במקרים רבים. לפי המומחית מטעם המבקשות, ד"ר רגב, בבית החולים העמק, ב 85% מהמקרים יש לצפות לשיבוץ של אשה ערביה עם יהודיה אחת לפחות בחדר. כלומר 15% מהנשים הערביות ישהו, בפיזור אקראי, עם ערביות בלבד; בסורוקה ב – 63%. כלומר, 37% מהנשים הערביות שם ישהו בחדר עם ערביות בלבד; במרכז רפואי לגליל – הצפי לשיתוף ערביה עם יהודיה אחת לפחות בחדר הוא רק ב - 34% מהמקרים. כלומר ב 66% מהמקרים יאושפזו יולדות ערביות עם ערביות בלבד. 
1. כלומר, אליבא דב"כ המבקשות גם בפיזור אקראי, חלק ניכר (15% עד 66%) מהיולדות הערביות מאושפזות עם ערביות בלבד, ללא כל מדיניות מפלה או מעשה מפלה, אלא בשל ההתפלגות בפיזור אקראי. 
1. אמנם בעניין קול ברמה הזכיר כאמור בית המשפט העליון את פסק דינו של בית המשפט העליון בארה"ב בו נדחה הליך ייצוגי נגד חברת Wal-Mart, ואף הזכיר קביעה אגב אורחא באותו פסק דין כי אם תוכח מדיניות מפלה בה נקט המעוול, תקום מעין חזקה הניתנת לסתירה, לפיה כל חברי הקבוצה סבלו מאותו הדפוס המפלה, ועל כן הם חולקים "שאלות משותפות" הקשורות לאחריות הנתבע ביחס לדפוס זה.
1. אלא שמקום בו לא מוכחת מדיניות מפלה, אלא לכל היותר מקרים מסוימים של היעתרות פסולה לבקשות, גם אליבא דפסק הדין האמריקני בעניין Wal-Mart, לא נראה שיש בסיס לחזקה כי כל הנשים הערביות שבפועל אושפזו עם ערביות בלבד, כטענת המבקשות, היו נתונות לדפוס מפלה וסבלו ממנו כנטען בבקשת האישור. ממילא שאלות יסוד הנדרשות לקביעת אחריות ונזק כלפי חברות הקבוצה הנטענות אינן "שאלות משותפות": עצם ההפרה, כמו גם סוגיית הנזק ובכלל כך הפגיעה וחוויית ההשפלה כנטען, מצריכות בירור פרטני שאיננו הולם הליך ייצוגי.
טענה להיפוך הנטל
1. אשר לטענת ב"כ המבקשות כאילו בעניין לניאדו נפסק כי לאור פערי הכוחות בין הצדדים בתובענה ייצוגית, ובהינתן חשיבותן של תובענות ייצוגיות בנושא הפליה, מקום בו לא מדובר במדיניות הפליה מוצהרת, די בהוכחת אירוע נקודתי של הפליה לשם העברת הנטל להוכחת היעדר קיומה של קבוצה אל הגורם המפלה. 
הדברים אליהם הפנה ב"כ המבקשות בהקשר זה נאמרו בפסק הדין אגב אורחא ובקשר למצבים ייחודיים הן באשר לקושי של המבקש להוכיח את ההפליה והן באשר ליכולת של המשיב להוכיח כי מדובר במקרה נקודתי: "במקרים שבהם משיב לבקשה לאישור תובענה כייצוגית שעניינה בעילת הפליה לא חולק על עצם קיומה של ההפליה, אלא אך טוען כי מדובר באירוע נקודתי, עלול להתעורר עבור מבקש האישור קושי ממשי להוכיח כי אכן קיימת קבוצה נפגעים. משכך, בנסיבות מסוימות ובמקרים שבהם אין בידי מבקש האישור כלים להוכיח קיומה של קבוצה שאכן הופלתה, דומה כי יהיה ראוי להעביר את נטל הראייה ביחס להיעדרה של הקבוצה לכתפי הגורם שלכאורה מפלה; זאת בשים לב לאמצעים העומדים לרשות אותו גורם להוכיח כי אמנם מדובר באירוע נקודתי, והקלוּת היחסית שבה ניתן להוכיח כי אינו מפלה במקרים דומים" (שם). 
1. אלא שבענייננו, ב"כ המבקשות אינם טוענים שאין בידם כלים להוכיח קיומה של קבוצה שאכן הופלתה. הפרדה באשפוז, מטבעה היא דבר גלוי, וכפי שהתברר מחקירתן הנגדית של המבקשות, מדובר בתביעה שהוגשה חודשים ארוכים לאחר תחילת ייזומה בידי ב"כ המבקשות, אשר גייסו לכך גם משאבים כספיים ממקורות ציבוריים ופעלו להוכיח קיומה של הפליה שיטתית וקבוצת נפגעות. בכלל כך הוכנה חוות דעת בתמיכה לנטען בה (שעל קשייה, שאינם אינהרנטיים לסיטואציה, נעמוד להלן); גויסו תחקירניות; נעשה פרסום ברשתות חברתיות והופץ שאלון אינטרנטי; שאלונים נמסרו בידי סטודנטיות לנשים רבות מהמגזר הערבי בנושאים הנדונים ובהם התבקשו לאפשר לנשאלות "לפרט ולספר את הסיפור האישי שלה ואת הפגיעה שחוותה" (סעיף 8 לנספח ג לחוות הדעת שצורפה לבקשת האישור). 
1. על אף כל זאת ולמרות איסוף המידע והכנת חוות הדעת, העדויות שבאו לפניי לא מעמידות סיכוי סביר שייקבע בסוף ההליך כי באיזה מבתי החולים הנדונים נהגה מדיניות להפרדה יזומה. בנסיבות אלו, לא נראית הצדקה להיפוך הנטל בכל הנוגע לטענה לקיומה של מדיניות להפרדה יזומה.
1. לא זו אף זו, מההליך עלה שבפועל מאושפזות במחלקות נשים יהודיות וערביות יחדיו. כמו כן, העידו לפני בכירים בבתי החולים, שהם המופקדים על מדיניות בתי החולים, ושללו מכל וכל מדיניות כזו. מסקנה בדבר מדיניות להפרדה יזומה נשללת אפוא, אף אילו הנטל בעניין זה היה מוטל על המשיבות. 
1. אשר להיפוך נטל ראיה בקשר עם טענה בדבר מדיניות להיעתר לבקשות – הדסה וכללית מאשרות כי קיימת מדיניות להיעתר לבקשות יולדות, לרבות מטעמים תרבותיים ושפתיים, תוך סירוב לבקשות גזעניות. מנהל בית חולים לגליל הבהיר אף הוא כי בית החולים שולל מכל וכל העתרות לבקשות הפרדה. גם כאן, דבריהם של נציגי בתי החולים היו אמינים ומשכנעים, כך שאין בהיפוך נטל כדי להועיל למבקשות גם בהקשר זה. 
הגנה מכוח סעיף 6 לפקודת הנזיקין
1. אשר לטענתן החלופית של הדסה וכללית כי מדיניות היעתרות לבקשות, לרבות בקשות על רקע תרבותי שפתי, מוגנת מכוח הוראת סעיף 6 לפקודת הנזיקין הקובע: 
"בתובענה שהוגשה על עוולה, חוץ מרשלנות, תהא הגנה שהמעשה שמתלוננים עליו היה לפי הוראות חיקוק ובהתאם להן או שנעשה בתחום הרשאה חוקית או מתוך אמונה סבירה ובתום לב בקיומה של הרשאה חוקית; בסעיף זה, "מעשה" – לרבות מחדל".
1. כפי שהובהר בעניין ריי יסעור: 
"סעיף זה מסיר אחריות נזיקית ממי שפעל או חדל מלפעול אם עשה כן על פי הרשאה הקבועה בחיקוק או על פי הרשאה חוקית הניתנת על ידי גורם המוסמך לתיתה, ולמצער אם האמין באופן סביר ובתום לב בקיומה של הרשאה חוקית כזו, למעט אם נהג ברשלנות (ראו: ע"א 80/404 בני עטרות מושב עובדים להתיישבות חקלאית בע"מ‎ ‎נ' מדינת ישראל, פ''ד לח(4) 30, 46 (1984); רע"א 6567/97 בזק - חברה ישראלית לתקשורת בע"מ נ' גת, פ''ד נב(2) 713, 717 (1998); הצעת חוק לתיקון פקודת הנזיקין (מס' 10) (אחריות עובדי הציבור), התשס"ג-2002, הצ"ח ממשלה 6 בעמ' 135; ברק תורת הנזיקין בעמ' 307-302; עמוס הרמן מבוא לדיני הנזיקין בעמ' 345 (2006)). כוחה של ההגנה הקבועה בסעיף 6 יפה גם בתביעות המבוססות על עוולות הקבועות מחוץ לפקודת הנזיקין (ראו: דנ"א 5712/01 ברזני נ' בזק, חברה ישראלית לתקשורת בע"מ, פ"ד נז(6) 385 (2003); רע"א 729/04 מדינת ישראל נ' קו מחשבה בע"מ, בפסקאות 13-12 (פורסם במאגרים; 26.04.2010) (להלן – עניין קו מחשבה)) ונפסק כי פעולות שנעשו תחת פיקוח הדוק של רשות מוסמכת תוך דיאלוג מתמשך עמה, חוסות אף הן תחת כנפיה של הגנה זו (ראו: רע"א 6897/14 רדיו קול ברמה בע"מ נ' קולך – פורום נשים דתיות (פורסם במאגרים; פסקה 57 (9.12.2015)); רע"א 8014/09 דקלה חברה לביטוח בע"מ נ' פרידמן (פורסם במאגרים; פסקה 5 (21.4.2011) (פסקה 29)).
1. לצד זאת נפסק באותו עניין כי החלטת רשות ציבורית להתיר הפליה (באותו ענין לאכוף הפרדה מגדרית בקווי אוטובוס מסוימים), "היא החלטה בלתי סבירה בעליל אשר שום אדם סביר אינו יכול להאמין בתום לב כי היא חוקית", וממילא לא מתקיימים בה תנאי סעיף 6 לפקודת הנזיקין (שם, בפסקאות 30-29). 
1. מכאן, לענייננו אנו:
לטענת המבקשות, אין מקום לטענת הדסה וכללית כי הן נוהגות בהתאם להנחיית משרד הבריאות, שכן הנחיית משרד הבריאות שוללת מכל וכל היעתרות לבקשות של יולדות שלא מנימוק רפואי טהור. עוד נטען כי אילו גרס משרד הבריאות אחרת, מדובר היה בהוראה בלתי סבירה ולא חוקית שאיננה יכולה להקים הגנה בנזיקין.  
	דומה שבעניין זה התמונה מורכבת מכפי שמציעים ב"כ המבקשות: 
	אכן, נושא ההפרדה בין יולדות יהודיות לערביות עלה מטעם משרד הבריאות לאורך השנים, תוך השמעת עמדה ברורה של משרד הבריאות לבתי החולים כי אין להפריד בין יולדות יהודיות לערביות מראש וגם אין להיענות לבקשות הפרדה גזעניות.
	עם זאת, עולה כי לאור חשיבות רווחתה של היולדת והתאוששותה המהירה, מותיר משרד הבריאות שיקול דעת לצוות בשטח בקשר לאופן ההתייחסות לבקשות שונות של יולדות: לבקשה גזענית או בעלת ניחוח גזעני, אין מקום ויש לסרב לה; ולאחרות ניתן להיעתר, תוך שהצוות בשטח הוא שאמור לחוש את הדברים וליישמם באופן שיתאם במידת האפשר את רווחתן של כלל היולדות, ובלבד שלא יהיה כרוך בגזענות. 
	כלשונה של ד"ר הגר מזרחי, ראש חטיבת רפואה במשרד הבריאות (להלן – ד"ר מזרחי), שהעידה מטעם המדינה:
"כל בקשה שמהותה הפרדה או אפליה מגזרית, צריכה להידחות. יחד עם זאת, יש בקשות של הפרדה בין יולדת ממוצא ערבי לבין יולדת ממוצא יהודי, לא משנה מאיזה צד, אך המהות היא לא אפליה". 
(עמ' 184 שורות 6-5 לפרוטוקול הדיון מיום 7.7.2022).

וכן:
"ש. כשיולדת ערביה ששובצה בחדר עם יולדות יהודיות, פונה לאחות ומבקשת שתועבר לחדר בו שוכנות יולדות ערביות, אין לה היכרות קודמת עם היולדות בחדר האחר, אלא מבקשת להיות בחדר עם יולדות ערביות. כשהצוות הרפואי בוחן את הבקשה, האם השיקול שאמור לעמוד לנגד עיניו הוא השיקול הרפואי?
ת. כן. השיקול שעומד לנגד עיניו הוא רפואי. אם הצוות, ורק הצוות יכול לדעת את זה, הוא מכיר את מכלול האירוע הזה, בוחן ואומר: אולי בבקשה יש איזשהם ניחוחות של גזענות או הפרדה, וזו הסיבה, אז התשובה היא שלא. אם הצוות מבין שטובת המטופלת, שהיא זו שעומדת לנגד עיניו, היא לטובתה, כלומר, המעבר שלה, לא משנה מאיזה מוצא היא, המעבר שלה לחדר אחר יקל על החלמתה והריפוי שלה, על תחושתה לאחר הלידה, אז התשובה היא שצריך לבדוק ולנהל את סד השיקולים הזה והוא יכול לעשות את זה, כי הוא באמת רואה את כל התמונה. זה מה שצריך להנחות אותו. הצוות צריך להסתכל על מכלול השיקולים כשמוגשת בקשה כזו" (שם, שורה 32 ואילך).  
כך גם בחקירתה הנגדית התבקשה התייחסות ד"ר מזרחי מטעם משרד הבריאות לציטוט מתצהירה של ד"ר תמר אלרם, מנהלת בית החולים הדסה הר הצופים (להלן – ד"ר אלרם), על פיו: "לאור השונות בקבוצות האוכלוסייה, מטבע הדברים יולדות המשתייכות לקבוצת אוכלוסייה מסוימת, מבקשות לעיתים לשהות באותו חדר עם יולדות מאותה קבוצת אוכלוסייה. כאשר הדבר ניתן, נעשה מאמץ להתחשב בבקשות מעין אלו, בכפוף כמובן לאפשרויות הקיימות במסגרת המחלקה" (סעיף 37 לתצהיר ד"ר אלרם). ד"ר מזרחי השיבה: 
"....אם לא מדובר בשיקול גזעני או רפואי ואפשר לבוא לקראתה של המטופלת, אני חוזרת על עמדתי שניתן לבוא לקראתה, לבקשת המטופלת. שוב, מכיוון שאיני מבינה את הסיטואציה שתוארה כאן וייתכן שיש סיטואציה כזו במציאות, בסופו של דבר השיקול צריך להיעשות על ידי אנשי השטח" (עמ' 186 שורה 34 ואילך לפרוטוקול הדיון מיום 7.7.2022).
1. דברים אלו מוצאים את ביטויים במסמכי משרד הבריאות מזמן אמת: סיכום בקרת פתע במערך המיילדותי בבית החולים הדסה הר הצופים מיום 21.4.2016, שצורף כנספח 1 לתשובת המדינה ממנו עולה שהן האחיות שרואיינו בידי משרד הבריאות והן מנהל המערך המיילדותי והאחות האחראית מציינים שאין מדיניות של הפרדה ואין הפליה, אך משתדלים להיענות לצרכים ייחודיים של כל יולדת. במסמך משרד הבריאות המתאר את אותה "בקרת פתע" לא מופיעה כל הסתייגות מממצאים אלו ואין הנחיה שיש להיענות לבקשה לשיבוץ רק אם היא על בסיס רפואי מובהק, כטענת ב"כ המבקשות בהליך כאן.
כמו כן, סיכום דיון בנושא הפרדה מגזרית מיום 10.4.2016 (נספח 3 לתשובת המדינה), שם שללו נציגי בתי חולים וקופות חולים מדיניות של הפרדה מטעמי גזע, דת, או לאום, תוך שהוצגה תפיסה כי "יש להשתדל לבוא לקראת המטופלות ולשפר את "חווית היולדת" לגופו של בקשה, כולל בקשות להפרדה בין ערביות ויהודיות ובין חילוניות וחרדיות (הבקשות להפרדה מופיעות מכלל המגזרים)". בסיכום מפגש זה מתוארים דברי מנכ"ל משרד הבריאות השוללים הפרדה על רקע גזעני. לצד זאת צוין כי "המנכ"ל הדגיש כי אמנם המציאות מורכבת, אך חשוב שלא להתבלבל בין התאמה תרבותית לבין גזענות". ובהמשך: "בסיכום הדיון, כלל משתתפי הדיון הביעו את הסכמתם כי אין לבצע הפרדה כמדיניות". 
כלומר, בשונה מעמדת ב"כ המבקשות, ועל רקע דברי נציגי בתי החולים כי יש לבוא לקראת יולדת ולהיענות לבקשות, לא הביע משרד הבריאות עמדה המגבילה היענות לבקשות לשינוי שיבוץ לשיקולים רפואיים צרים גרידא, אלא הבהיר ש"אין להתבלבל בין התאמה תרבותית ובין גזענות". משמעות הדברים – הנחיה של משרד הבריאות על פיה אין לשלול בקשה להתאמה תרבותית; ואילו בקשות גזעניות תדחנה, תוך שקיימת חשיבות שלא לבלבל בין שני אלו. זאת בדומה לגישה שהובעה בדיון לפניי מפי נציגת משרד הבריאות: חל איסור על הפרדה יזומה; חל איסור על היענות לבקשות גזעניות; יש להשאיר לצוות בשטח שיקול דעת להיעתר לבקשות בשטח לפי הצורך.
1. הנה כי כן, לצד עמדת משרד הבריאות כי אין להפריד בין יולדות יהודיות לערביות בחדרי האשפוז ואף אין להיענות לבקשות גזעניות, לא מופיעה הוראה דוגמת זו לה טוענים ב"כ המבקשות שלהשקפתם ראוי שתקבע, כי אין להיעתר לבקשות שנועדו לשרת את רווחת היולדת, אם הן אינן מבוססות על נימוק רפואי ממוקד. 
1. כאמור, לטענת ב"כ המבקשות, ככל שאכן עמדת משרד הבריאות משלימה עם היענות לבקשות על רקע תרבותי/שפתי, הרי שאין בעמדה זו כדי לשמש מגן מפני תביעה בהתאם להוראת סעיף 6 לפקודת הנזיקין, משום שמדובר בעמדה "בלתי סבירה בעליל אשר שום אדם סביר אינו יכול להאמין בתום לב כי היא חוקית" (ברוח מה שנפסק, כאמור, בעניין ריי יסעור).  
1. אינני מקבלת טענה זו. העמדה הנטענת ע"י ב"כ המבקשות, כי על פי דין ניתן להיעתר לבקשה לשינוי שיבוץ על רקע רפואי מובהק בלבד, איננה הפרשנות היחידה האפשרית של הדין. אין מקום להכתיר פרשנות שונה ככזו ש"שום אדם סביר אינו יכול להאמין בתום לב כי היא חוקית". 
1. מן החומר שהוצג לפניי עולה שמשרד הבריאות שהיה מעורב בסוגיית הפרדת יולדות באשפוז לאורך השנים, היה ער למתח שבין הצורך ללכת לקראת היולדות ולאפשר להן התאוששות נינוחה, לבין החובה לסרב לכל בקשה גזענית. בהתאם, לא נשללה היענות לכל בקשה לשינוי שיבוץ באשפוז שאיננה מבוססת על נימוקים רפואיים מובהקים. מדיניות המאמצת כללים אלו איננה פסולה כשלעצמה ואיננה מקימה עילה כנגד מי שנקט בה. 
1. אף אילו סברתי אחרת ואימצתי את עמדת ב"כ המבקשות כי בשיבוץ יולדות אין לשקול אלא שיקולים רפואיים צרים וכי מדובר במדיניות אסורה, נראה שלא ניתן לתבוע את בתי החולים בנזיקין בגין אימוץ מדיניות זו. כעולה מן האמור, מדובר במדיניות שהוצגה בידי משרד הבריאות כלגיטימית בתחום הנתון לאחריותו ושהיה בטיפולו ובבחינתו לאורך השנים. בהתאם חוסה היא תחת כנפי הגנת סעיף 6 לפקודת הנזיקין. 
1. לצד זאת יודגש: ברי שאם מכוח מדיניות היעתרות לבקשות "נסחפים" עובדים לכדי היעתרות לבקשות גזעניות באופן שפגע ביולדת זו או אחרת, לא תעמוד לבית החולים הגנה מפני תביעה אישית מכוח ההגנה שבסעיף 6 לפקודת הנזיקין. עם זאת משעסקינן כאן בהליך ייצוגי ועליי לבחון קיומה של מדיניות כללית עוולתית של בית החולים, ולא יישום שגוי שלה במקרה כזה או אחר – משמדיניות זו תואמת את הנחיות משרד הבריאות בתחום, אין המדיניות, כשלעצמה, יכולה לבסס עילה כנגד בית החולים.
1. אמנם, לאור מה שהובא לפניי, לכאורה, במקרים מסוימים, בהדסה, בהעמק ובסורוקה, אפשר שההנחיות יושמו בשטח במקרים מסוימים תוך כרסום בחובה להתרחק מהפרדה גזענית. סעיף 6 לפקודת הנזיקין איננו מגן מפני תביעה אישית בגין מקרים אלו. לצד זאת, מדיניות שאיננה שוללת באופן גורף היענות לבקשות של יולדות ותומכת בכך, בכפוף להימנעות מגזענות, מטבעה איננה יכולה לשמש עילה לתביעה נזיקית קבוצתית, ייצוגית. 
1. בשולי פרק זה אזכיר בקשה לצירוף ראיה שהגישו ב"כ המבקשות לאחר הגשת הסיכומים בתיק זה – מדובר במצגת שהוצגה לפני משתתפי הכשרות בבתי חולים שביצע משרד הבריאות בשיתוף עם משרד המשפטים, בנושא שוויון במחלקות יולדות, המזכירה בין היתר את ההליך דנן ואף מצטטת מכתבי טענות בו. נטען מפי ב"כ המבקשות כי זו נחוצה לצורך שלילת טענת ההגנה שהעלו הדסה וכללית, בהסתמך על סעיף 6 לפקודת הנזיקין. 
עיינתי במסמך ולאור מסקנותיי לעיל לגוף הטענה האמורה, לא נראה כי יש הצדקה לאפשר הגשתו בשלב זה, על כל המשתמע מכך מבחינת סרבול ההליך. כאמור לעיל, סבורה אני כי מדיניותן של הדסה ושל כללית להיעתר לבקשות שינוי שיבוץ יולדות בחדרים שלא מטעמים רפואיים במובן הצר, איננה פסולה כשלעצמה (כשמסויגת היא בסייג הנוגע לבקשות מטעמים גזעניים). מדיניות כזו אף הולמת את עמדת משרד הבריאות כפי שעלתה ממסמכים אליהם הפניתי ועליה עמדה ד"ר מזרחי בעדותה לפניי. מנגד, אינני סבורה כי בתי החולים רשאים היו לאמץ מדיניות של היעתרות לבקשות גזעניות, לא רפואיות, להפרדה, בין אם משרד הבריאות היה מורה על כך ובין אם לאו. אינני סבורה שבפועל הוכח שמשרד הבריאות הורה כך לבית החולים, והמצגת הנדונה איננה מובילה למסקנה שונה. כך, המצגת מנחה את בתי החולים כיצד להתמודד עם "בקשה מפלה" (באמצעות "שיח אסרטיבי" השולל את הבקשה). אך אין בה ולו ברמז אחיזה לגרסת ב"כ המבקשות כי אין להיעתר לבקשות, אלא מטעמים רפואיים מובהקים וישירים. בהינתן כל זאת, אין מקום לצירוף המצגת כראיה בשלב מתקדם זה של ההליך, שכן לא נראה שהיא משליכה על תוצאותיו.
משהוצגו עיקרי הדברים, אסקור את הראיות שהובאו לפניי בכל הנוגע לבית החולים השונים והמסקנות העובדתיות, לרבות מסקנות לכאוריות, העולות ושאינן עולות מהן.
הדסה הר הצופים
1. בקשת האישור בעניין בית החולים הדסה מבססת עצמה על עדויותיהן של המבקשת 1, גב' גידא נאסר רבאח; של גב' תמר דורון (להלן – גב' דורון) שעבדה כמיילדת בבית החולים הדסה הר הצופים בין השנים 2011-2008; וכן של גב' שושני וגב' יעל אוסטרייכר (להלן – גב' אוסטרייכר) שהעידו באשר לבירורים שערכו מול הדסה, לבקשת ב"כ המבקשות, עובר להגשת בקשת האישור, בימים 10.10.2017 ו 3.1.2018, בהתאמה. כן נסמכו המבקשות על מסמכים המסכמים דיונים בפורומים שונים ובכללם פרוטוקול הוועדה לקידום מעמד האשה ולשוויון מגדרי של הכנסת מיום 13.4.2016, בה השתתפה נציגת הדסה פרופ' דרורית הוכנר-צלניקר (להלן – פרופ' הוכנר-צלניקר). עוד בעניין זה לפניי דו"ח משרד הבריאות ביחס לביקורת פתע שנערכה בהדסה כשבוע לאחר מכן, ביום 21.4.2016 (להלן – דו"ח הביקורת). מצידה של הדסה העידו פרופ' שמחה יגל (להלן – פרופ' יגל), מנהל אגף היולדות במרכז הרפואי הדסה (עין כרם והר הצופים) החל משנת 2012 וד"ר תמר אלרם (להלן – ד"ר אלרם), מנהלת בית החולים הדסה הר הצופים משנת 2017.
1. כאמור, לא קיימת מחלוקת שבהדסה קיימת נכונות להיענות לבקשת יולדת להעברת חדר בשל שוני תרבותי, כשלטענת הדסה כך ייעשה רק כשלא מדובר בבקשה בעלת "ניחוח גזעני". עיקר המחלוקת העובדתית היא אפוא בכל הנוגע לקיומה של הפרדה יזומה שיטתית, וכן היעתרות שיטתית לבקשות, ללא סינון בקשות להפרדה מטעמי לאום גרידא. בראי זה אסקור את הראיות שהובאו בעניין הדסה.
1. אשר לתצהירה ועדותה של גב' רבאח – גב' רבאח, אם לשלושה ילדים, עובדת סוציאלית פסיכותרפיסטית המועסקת בשירות הפסיכולוגי של האוניברסיטה העברית. כאמור בתצהירה, את שלושת ילדיה ילדה בבית החולים הדסה הר הצופים – את בתה הראשונה ילדה בשנת 2006, את בתה השנייה בשנת 2009, ואת בנה הצעיר בשנת 2017. את מסקנתה אודות הפרדה בין יהודיות לערביות במחלקת יולדות בהדסה היא מבססת על מה שארע עת ילדה את ילדיה השני והשלישי:
כשילדה את בתה השניה בשנת 2009, היא אושפזה בחדר עם יולדות ערביות בלבד, וגם כששוחררה יולדת, מילאה את מקומה יולדת אחרת, גם היא ממוצא ערבי. 
בתצהיר היא מציינת כי הדבר עורר את חשדה והיא בחנה את המצב בחדרים אחרים במחלקה ונוכחה כי גם בהם המצב דומה. הדבר פגע בה ולכן פנתה בכתב לצוות הרפואי ובעקבות כך הסבירה לה אחות, כלשון התצהיר, ש"ההפרדה מתבצעת מטעמים של רגישות תרבותית והוסיפה כי מדיניות זו נועדה להיטיב גם עם היולדות הערביות, ולגרום לכך שיחושו בנוח עם חברותיהן" (סעיף 6 לתצהירה). 
בחקירה הנגדית עלה שאף שמנוסח התצהיר נראה היה לכאורה שלמרות שחלפו שנים רבות מאותה שיחה עם האחות זכורה השיחה לגב' רבאח לפרטיה, הלכה למעשה הדברים כלל אינם זכורים לה. בחקירתה השיבה שלא תוכל לומר מה ארע באותה שיחה, אלא רק להפנות לרשום בתצהיר (עמ' 20 שורות 21-18 לפרוטוקול הדיון מיום 16.6.2022).
גב' רבאח ציינה בתצהירה שגם כשילדה את בנה בשנת 2017, אושפזה בחדר בו אושפזו נשים ערביות בלבד, גם לאחר החלפה (סעיף 6 לתצהיר). ובהמשך למה שארע בשנת 2009, הדבר הסב לה צער רב.
1. עדותה של גב' רבאח אודות כך שהייתה עם ערביות בלבד בחדר בשתיים משלוש לידות בהדסה הר הצופים לא נסתרה ויש לאמצה. כך גם דבריה שתחושתה כי מתקיימת הפרדה בין יהודיות לערביות הסבה לה צער ותסכול. אינני מקבלת את טענת ב"כ הדסה בהקשר זה כי העובדה שגב' רבאח ילדה בהדסה הר הצופים שלוש פעמים שוללת את טענתה כי האשפוז עם נשים ערביות בלבד בשנת 2009 נחווה אצלה כהפליה וגרם לה צער ותסכול. לצד דברים אלו ציינה גב' רבאח כי קיבלה טיפול טוב בסה"כ (עמ' 19 שורות 35-34 לפרוטוקול הדיון מיום 16.6.2022). בהתאם בחירתה לחזור לאותו בית חולים בתקווה שהפעם גם החוויה בעניין ההפרדה תהיה אחרת, ומשום שהבינה שאולי טעתה בהבנתה את הסיטואציה בלידה הקודמת (שם, בעמ' 23, שורות 9-8) איננה מוקשית כלל ועיקר. 
1. עם זאת, דבריה של גב' רבאח כשלעצמם אינם מלמדים על הפרדה מכוונת. כפי שצוין, שהותן של נשים מקבוצה מסוימת בחדר אחד, מתרחשת גם בפיזור אקראי (בעניין זה, כאמור, הרחיבה המומחית מטעם המבקשות, ד"ר רגב). בנוסף, גם כשיש היענות לבקשות להעברה משיקולים שונים, ולאו דווקא במצב של הפרדה יזומה, מוסדית, או העברה מטעמי גזענות, מטבע הדברים אפשר שבמועד מסוים יימצאו בחדרים מסוימים רק יהודיות או רק ערביות. 
1. ואמנם, גב' רבאח עצמה אישרה שהגם שבעת לידת בתה השניה בשנת 2009 הבנתה היתה שהיא חווה הפרדה, הרי שבשנת 2017 עובר ללידת בנה השלישי, העריכה שייתכן שטעתה בהבנת הסיטואציה ושאין מדובר בהפרדה (שם). 
1. כלומר, השהות בחדר רק עם נשים ממוצא מסוים איננה מלמדת – את היולדת או את בית המשפט – על הפרדה יזומה או על היענות לבקשות הפרדה גזעניות, אפילו אם בזמן אמת נוצרה תחושה כזו אצל היולדת. 
1. אשר לדברי גב' רבאח בתצהירה כי נאמרו לה דברים מפי אחות במחלקה אודות הפרדה בשל רגישות תרבותית, שנועדה לשרת את הנשים הערביות – משגב' רבאח לא יכולה היתה לתאר את הדברים בעצמה בחקירה הנגדית, משום שלא היו זכורים לה, והסתפקה בהפניה לתצהיר בו נרשמו בשמה הדברים, לא ניתן לתת משקל לאופן הספציפי בו תוארה השיחה עם האחות כאמור בתצהיר. עם זאת, כפי שצוין, הדסה איננה חולקת שקיימת אצלה היעתרות לבקשות בשל רגישות תרבותית (ובלבד שלא תהינה גזעניות).
1. אשר לתצהיריה ועדותה של גב' דורון – גב' דורון עבדה כמיילדת בהדסה הר הצופים בשנים 2008 עד 2011. קודם לכן, בשנים 2006 עד 2008 עבדה בהדסה עין כרם כאחות במחלקת יולדות. היא הצהירה שכשעבדה כמיילדת, היא התבקשה לציין בעת העברת יולדת ערביה למחלקת יולדות (שם נעשה השיבוץ לחדרי האשפוז), שמדובר ב"דוברת". בתצהיר נוסף שהוגש בתמיכה לתגובה לתשובה טענה גב' דורון כי משך כל שנות עבודתה בבתי החולים של הדסה, הן הדסה עין כרם והן הדסה הר הצופים, לא פנתה אליה יולדת ערביה בבקשה כי במהלך שהותה במחלקת יולדת תהיה בחדר עם יולדות ערביות. לעומת זאת, על פי הנטען, נתקלה בבקשות רבות מצדן של יולדות יהודיות להפרדה כזו. בתקופת עבודתה כאחות בהדסה עין כרם היא סרבה לבקשות כאלו וזכתה לגיבוי האחות הראשית שדגלה בשיבוץ בחדרים לפי סדר הקליטה. 
1. דבריה של גב' דורון כי בבית החולים הדסה עין כרם, שם עבדה במחלקת יולדות, לא נהגה מדיניות מפלה ולא התקיימה הפרדה, מכרסמים בטענה למדיניות הפרדה מצד משיבה 1 בהדסה הר הצופים, שם עבדה כמיילדת. משיבה 1 היא בעלת שני בתי החולים גם יחד, ופרופ' יגל שהעיד לפניי ציין שהוא מנהל של אגף היולדות בהדסה כולה, אגף המונה את מחלקות היולדות בהר הצופים ובעין כרם גם יחד. 
1. בנוסף, המשקל שניתן לתת לדבריה של גב' דורון בתמיכה לטענת ב"כ המבקשות כי במחלקת יולדות בהדסה הר הצופים נוהגת לאורך השנים מדיניות של הפרדה יזומה בין יולדות בעת השיבוץ במחלקת יולדות איננו רב. מדובר במי שלא עבדה במחלקת יולדות בהר הצופים, אלא בחדרי לידה, וסיימה לעבוד בבית החולים עוד בשנת 2011, שנים רבות קודם להגשת בקשת האישור דנן (מדבריה שלה באשר לבית החולים הדסה עין כרם, עולה כי האחריות לשיבוץ נתונה לאחות במחלקת יולדות, ולא למיילדות בחדרי לידה). 
1. תצהירה ועדותה של גב' אוסטרייכר – גב' אוסטרייכר העידה שהיא עובדת מזה שנים כתחקירנית בעולם התקשורת ובמסגרת ייזום הליך זה פנו אליה ב"כ המבקשות על מנת שתבקר במחלקות יולדות בבתי חולים שונים ותבדוק אם נוהגת בהן הפרדה. 
1. יצוין שלצד הקלטות ותמלילי הקלטות (לא מדויקים ולא מלאים) בקשר עם הביקורים, צורפו לתצהירה של גב' אוסטרייכר מסמכים רבים אחרים שמוזכרים בבקשה, שאינם קשורים לביקורים שביצעה בבתי החולים (עמ' 64 שורות 4-3 לפרוטוקול הדיון מיום 23.6.2022). גב' אוסטרייכר העידה שהיא כלל לא קראה אותם (שם, שורות 17-14). מובן שבהינתן זאת לא ניתן לראות בהם כראיה קבילה, אלא אם הוגשו בצורה תקינה באמצעות אדם אחר או לא היו שנויים במחלוקת. 
1. גב' אוסטרייכר ביקרה ביום 3.1.2018 בבית החולים הדסה הר הצופים. כעולה מתמלול ההקלטה (לגביו נמנעה גב' אוסטרייכר מלאשר שבדקה כי הוא תואם את מה שהיה בביקור. ראו שם, בעמ' 68 שורות 17-10), באותו יום סברו חלק מהיולדות שמתקיימת הפרדה (שם, בעמ' 175, 179, 180 ו-181), אחרות סברו שלא מתקיימת (שם, בעמ' 177 ו-182) והיתה גם מי שלא ידעה אם מתקיימת הפרדה או לא (שם, בעמ' 174). 
1. דבריהן של היולדות כפי שהוקלטו אינם מבססים טענה להפרדה בפועל ולו במועד ההקלטה, ואף סותרים מסקנה כזו, ובוודאי לא מבססים טענה למדיניות הפרדה. ראשית, ממה שנאמר לגב' אוסטרייכר עולה שבאותו יום שהו במחלקה רק שתי יולדות ערביות (עמ' 177 לכרך הנספחים שצורף לבקשת האישור (נספח 21 – תמלול השיחות שנערכו בביקור של גב' אוסטרייכר בהדסה הר הצופים מיום 3.1.2018)). במצב כזה, אך מסתבר שיולדות יהודיות שבחדרן לא אושפזה יולדת ערביה – שהן רוב היולדות, לאור מיעוט המאושפזות הערביות באותו יום – יכולות היו לחשוב, כשנשאלו על כך, שמדובר בהפרדה. שנית, והוא עיקר: בין אלו ששללו קיומה של הפרדה היתה יולדת שצוין בתמליל שהיא ערביה, שאמרה שפעם אמנם היתה בעיה, ואולם היום "זה ביחד" (שם). לדברים אלו משקל מיוחד בביסוס מסקנה שבמועד ביקורה של גב' אוסטרייכר לא התקיימה הפרדה. 
1. ההקלטה כוללת גם דברי אנשי צוות – סטודנטית ואחות שנשאלו ע"י גב' אוסטרייכר אם יולדת תוכל להיות בחדר נפרד, זאת משום ששמעה שיש "הרבה בני דודים". הסטודנטית לא סיפקה מענה והפנתה לאחות (שם, בעמ' 176). האחות השיבה שמשתדלים שכן ולפעמים לא, בהתאם למצב במחלקה, ויש חדרים מעורבים (שם, בעמ' 177-176). בהמשך, לאחר שגב' אוסטרייכר שואלת עוד ועוד, אומרת האחות שהיא לא יכולה להבטיח שתהיה הפרדה. הן משתדלות להפריד, ואם זה לא קורה למחרת מפרידים (שם, בעמ' 178).
1. אכן נראה כי מדברי האחות ייתכן שבפועל קיימים מקרים של היענות לבקשות הפרדה שאיננה מוגבלת לבקשות שאין בהן ניחוח גזעני. עם זאת, בכל הנוגע לממצא אודות סיכוי סביר לקיומה של מדיניות כזו או אפילו להתנהלות שיטתית בפועל או להיקף נרחב של היענות לבקשות גזעניות, לא נראה כי ניתן לבסס ממצא כזה ולו לכאורי, לאור מכלול הראיות שלפניי. דברים שאמרה אחות אחת, במענה לשאלות מגמתיות של תחקירנית תקשורת שפעלה, כפי שיפורט, להוכחת המבוקש, איננה ראיה לתופעה רחבה ולמדיניות.
1. בהיבט זה יש להדגיש דברים שעלו בחקירתה הנגדית של גב' אוסטרייכר לגבי ביקוריה בבתי החולים השונים המלמדים על הקשר הביקור של גב' אוסטרייכר בבתי החולים, המחייבים זהירות בהסקת מסקנות עובדתיות, ראייתיות-משפטיות, אודות משמעותם הרחבה של ממצאיה כמוכיחים מדיניות או מתכונת פעולה שיטתית. 
1. מדבריה של גב' אוסטרייכר עולה שהיא ביקרה בבתי החולים כדי להוכיח את מה שהיתה כוונה להגיש בגינו תובענה ייצוגית – הפרדה במחלקת יולדות. כלשונה "הלכתי לבדוק, אבל ידעתי שאם אני אשיג את התמה, אני אצא מוקדם יותר, אסיים ואלך" (עמ' 68 שורה 29 לפרוטוקול הדיון מיום 23.6.2022); וכן "רציתי לסיים את העבודה, לעשות אותה על הצד הטוב ביותר, שמי ששלח אותי יהיה מרוצה" (שם, בעמ' 69, שורה 12). 
1. על רקע זה יש לראות את הבדיקה שנעשתה בידיה, כמו גם בידי בודקת נוספת מטעם ב"כ המבקשות, גב' שושני, ככזו שנועדה לקבץ ממצאים המוכיחים את המבוקש, ולא ככזו המשקפת סקירה אובייקטיבית או דגימה אקראית של המתרחש בבתי החולים. הדברים עלו במובהק מהמענה שנתנה לשאלות ב"כ כללית ששאל מדוע בסורוקה לא נבדק המצב בכלל מחלקות האשפוז במחלקת יולדות השיבה: "הרגשתי שיש לי מדגם מייצג והפסקתי" (שם, בעמ' 75, שורות 6-5). כך גם מהמענה לב"כ בית חולים לגליל ששאל מדוע נבדקו רק חלק (שליש) מהחדרים במחלקה שנבדקה השיבה "כנראה שאם הפסקתי ועברתי ליולדות ב', הרגשתי שזה מספיק מייצג". ובהמשך: "ש. תסכימי שבית המשפט, כשהוא מעיין בתמליל שלך, לא יכול באמת לדעת מה קורה בתוך המחלקה. ת. כן, הוא רואה שליש, אז זה לא הכל" (שם, בעמ' 80, שורה 3 ושורות 12-11). בנוסף, כאמור, גב' אוסטרייכר העידה על מסמכים שאינם מוכרים לה ושלא עיינה בהם בטרם צורפו לתצהירה (שם, בעמ' 64, שורות 18-9) והתצהיר מכיל ציטטות סלקטיביות מן ההקלטות (ראו למשל שם, בעמ' 66, שורה 31). 
1. אין באמור כדי לאיין את מה שהוקלט בידי גב' אוסטרייכר. עם זאת, דומה שקיים קושי להסיק ממה שעלה בידי גב' אוסטרייכר לחלץ בביקוריה בבית החולים מסקנות כלליות, בפרט לצורך זיהוי מדיניות על סמך מספר דוגמאות. זאת על שום שמדובר בממצאי איסוף מידע לשם הוכחת המבוקש, ולא בתוצאות בדיקה אקראית אובייקטיבית בבתי החולים. משאין מדובר ב"מדגם מייצג", אלא בבדיקה מכוונת מטרה, ו"משיכה בלשון" של מוקלטים שאינן מודעים לתכלית השיחה ולהקלטה, ברי שלא ניתן להסיק ממנה מסקנות רוחב אודות מדיניות כזו או אחרת ואודות הפליה שיטתית. 
1. תצהירה ועדותה של גב' שושני – גב' שושני היא בימאית שבמועד הרלבנטי הפסיקה לעבוד לקראת לידה צפויה והתבקשה בידי חברתה ממשרד ב"כ המבקשות לסייע ולהתקשר בתור יולדת עתידית למספר בתי חולים על מנת לנסות להבין האם מתקיימת בהם הפרדה בין יולדות ערביות ויהודיות. גב' שושני הצהירה שהיא התקשרה לבתי חולים רבים ובין היתר להדסה הר הצופים, וצירפה תמליל. לטענתה העבירה את הקלטת השיחה לב"כ המבקשות ואולם בתמליל שלא נערך על ידה "העיפה מבט" ולא השוותה כדי לוודא כי הוא תואם את תוכן השיחה (שם, בעמ' 89, שורות 24-7).
1.  על פי האמור בתמליל, כשהתקשרה היא הועברה לחדר לידה ושם שאלה לפי מה מחליטים לנתב יולדות לחדרים השונים אחרי הלידה, ונענתה "לאיזה חדר שפנוי, אנחנו מכניסים אליו יולדת". כשציינה שהיא חוששת שיהיה לה בלגן בחדר "חמולה כזה, הרבה אנשים", נענתה: "אם היולדת אומרת שנורא חשוב לה להיות בחדר מסויים, אז משתדלים לבוא לקראת, נגיד שומרת שבת שרוצה להיות עם שומרת שבת, אז משתדלים לבוא לקראת". בנוסף, העובדת בחדר לידה אישרה שיש בבית החולים יולדות ערביות רבות ושאם היולדת תגיד שחשוב לה להיות בחדר בלי יולדות ערביות, ישתדלו לבוא לקראתה, אבל ששום דבר לא בטוח (עמ' 172-171 לכרך הנספחים לבקשת האישור (נספח 20 – תמליל השיחות של גב' שושני עם נציגת הדסה הר הצופים מיום 10.10.2017)).
1. מעיון בדברים עולה שעדותה של גב' שושני עולה בקנה אחד עם דבריהם של עדי הדסה בדבר מדיניות היענות לבקשות על רקע תרבותי. גב' שושני ביררה אם תוכל לשהות בחדר ללא המולה של מבקרים רבים. זוהי בקשה עניינית, שאפשר שהוצגה בידי גב' שושני באופן סטריאוטיפי ("חמולה כזה"), אך מצד תוכנה אין היא כוללת, בוודאי לא בתחילת השיחה, בקשה להפרדה מנשים ערביות ככאלה: מבקרים רבים ייתכנו אצל יולדות שונות, ומענה חיובי ליולדת המבקשת לדעת אם ייתכן שתהיה אפשרות להתחשבות במשאלתה לשהות בחדר שקט יותר, איננו פסול. בהמשך השיחה הקצינה גב' שושני את ההתייחסות הסטראוטיפית ועל רקע בירור האפשרות להעברת חדר לצורך ההימנעות מחדר מרובה מבקרים, ושאלה אם בבית החולים קיים ריבוי יולדות ערביות. בהמשך למענה לשאלה זו הביעה המוקלטת עמדה כי ייתכן, אבל לא בטוח, שתתאפשר היעתרות לבקשה שלא לשהות בחדר עם נשים ערביות. זו התבטאות פסולה. אולם לא ניתן להתעלם מכך שהקשר השיחה הוא הרצון לשהות בחדר ללא מבקרים רבים. לאור דבריה המהוססים של המוקלטת בדבר ההיענות לבקשה בפועל ("שום דבר לא בטוח"), כמו גם ההקשר בו הוצגה הבקשה (רצון להימנע משהות בחדר בו ליולדות הנוספות מבקרים רבים), נראה כי הדברים שוללים ממצא בדבר מדיניות הפרדה מראש ("לאיזה חדר שפנוי, אנחנו מכניסים אליו יולדת"). לצד זאת, הדברים מעידים על נכונות עקרונית מצד מי שענתה לשיחה, להיעתר לבקשות לשינוי שיבוץ מטעמים תרבותיים, תוך שהשיחה גולשת לשיח סטראוטיפי ולניסוח פסול בדבר היענות לבקשה להפרדה מטעמי מוצא. 
1. אשר לפרוטוקול הוועדה לקידום מעמד האשה ולשוויון מגדרי של הכנסת מיום 13.4.2016 – לבקשת האישור צורף הפרוטוקול הנ"ל המתעד ישיבה בה נדונה סוגיית הפרדה בין יולדות בבתי חולים. בישיבה השתתפה כנציגת הדסה הר הצופים פרופ' הוכנר-צלניקר, ששללה נחרצות מדיניות של הפרדה והפליה בין יולדות ערביות ויולדות יהודיות. עם זאת, אישרה שקיימת היענות לבקשות העולות הן מצד יהודיות והן מצד ערביות להפרדה (עמ' 66-65 לכרך הנספחים לבקשת האישור (נספח 9 – פרוטוקול ישיבת הוועדה לקידום מעמד האישה ולשוויון מגדרי של הכנסת מיום 13.4.2016)). 
1. דבריה של פרופ' הוכנר-צלניקר עולים בקנה אחד עם דברי הדסה בהליך זה אודות מדיניות היענות לבקשות. עם זאת, אין בדברים אזכור לסייג עליו עמדו נציגי הדסה, פרופ' יגל ופרופ' אלרם, בעדותם, כי בקשות בעלות ניחוח גזעני תסורבנה. פרופ' הוכנר-צלניקר, שהיתה מנהלת מחלקת נשים ויולדות בהדסה הר הצופים באותה עת, לא העידה מטעם הדסה, ובהתאם ניתן להבין את דבריה, כפשוטם, כתומכים בטענת ב"כ המבקשות אודות מדיניות בדבר היעתרות לבקשות להחלפת שיבוץ ללא סייג, שכן הדברים נאמרו בהקשר של טענות להפרדה בין יהודיות לערביות במחלקות יולדות. בהקשר זה תשובתה של פרופ' הוכנר-צלניקר היתה שאין הפרדה ואין כל הפליה ברמת השירות והטיפול. אולם, כאשר עולה בקשה של יהודיה או ערביה שלא לשהות עם בחדר עם בת הלאום האחר (הוטעם כי אלו בקשות הדדיות), הבקשה עשויה להתקבל. 
למעשה, גישה לא רחוקה עולה מהאמור בסיכום דיון שהתקיים במשרד הבריאות בנושא הפרדה מגזרית מיום 10.4.2016, שם אמנם נרשמה בשם נציגי מספר בתי חולים, ביניהם הדסה הר הצופים, עמדה השוללת מדיניות של הפרדה גזענית, אולם הובהר שלשיטתם יש לבוא לקראת מטופלות, לרבות כשמדובר בבקשות להפרדה מגזרית, המגיעות, כנטען, מהאוכלוסיות השונות ולא ממגזר ספציפי (נספח 3 לתשובת המדינה). על תגובת משרד הבריאות לעמדה זו ("אין להתבלבל בין התאמה תרבותית לבין גזענות") עמדנו לעיל.
1. אשר לסיכום בקרת פתע של משרד הבריאות מיום 21.4.2016 (נספח 1 לתשובת המדינה) – בבדיקה זו בחדרי הלידה, כשבוע לאחר הדיון האמור בוועדת הכנסת, ביקרה נציגת משרד הבריאות בבית החולים הדסה הר הצופים וציינה כי "לא נמצאה מגמה של שימוש מפלה בחדרים". במחלקת יולדות א' נמצא חדר אחד ובו שתי יולדות ערביות ובשאר החדרים יולדות יהודיות; במחלקה ב' באחד החדרים היו שלוש נשים ממוצא ערבי ויולדת אחת יהודייה; בשאר החדרים שהו יולדות יהודיות. יולדת ערביה ששהתה כחודש בחדר של שתי מיטות בשל הריון בסיכון הצהירה שלאורך כל מהלך אשפוזה האוכלוסייה בחדר היתה מעורבת. לאחר הלידה הועברה יולדת ערביה זו לחדר אחר משום שלא רצתה לשהות בחדר בו שובצה, ואז אושפזה בחדר של ארבע המיטות (אותו חדר בו שהתה עם עוד שתי נשים ערביות ואחת יהודיה). בסיכום הבקרה צוין כי ממעבר על רשימת היולדות היומית לא נמצאה מגמה של שימוש מפלה בחדרים. כאמור בסיכום, האחיות שרואיינו שללו מדיניות מחלקתית של הפליה. הן אמרו שאין הדרכה לעשות כן, אך הצוות משתדל להיענות לצרכים הייחודיים של כל יולדת. כך גם בשיחה עם מנהלת המערך המיילדותי והאחות האחראית נאמר שאין מדיניות לא בעל פה ולא בכתב לבצע הפרדה על רקע לאום. יחד עם זאת משתדלים להיענות לבקשות היולדות. צוין כי לאחר הפרסום התקשורתי חודדו ההנחיות לצוות בדבר מדיניות של אי-הפליה. עוד צוין כי בתום הבקרה נערכה שיחה עם מנהלת בית החולים, במהלכה ציינה זו כי לאחר הפגישה עם מנכ"ל משרד הבריאות, חידדה באופן אישי לצוות את מדיניות בית החולים האוסרת הפליה בין מטופלים. 
מסמך זה מתעד מצב בו באותו יום אושפזו במחלקה נשים ערביות מעטות מאוד, וברוב (אך לא בכל) החדרים שהו נשים יהודיות ללא נשים ערביות עימן. כאמור, כפי שהסבירה המומחית מטעם המבקשות, ד"ר רגב, בפיזור אקראי יימצאו חדרים רבים ובהם נשים יהודיות בלבד או ערביות בלבד. דומה שהסיכוי לכך אף גדל כאשר מאושפזות מעט יולדות ממוצא מסוים, כפי שאירע הן בזמן הביקור של גב' אוסטרייכר, הן במועד בקרת הפתע האמורה (וכן בנוגע לבית החולים סורוקה, במועד הנזכר בדברי גב' אבו צעלוק). המסמך איננו משקף מדיניות הפרדה יזומה. נאמר בו שלאחר הפרסום התקשורתי חודדו ההנחיות לצוות בדבר מדיניות של אי-הפליה. לצד זאת, דבריה של הדסה בתשובתה לבקשת האישור, אודות היענות לבקשות יולדות, מוצאים ביטויים במסמך זה. כאמור, כפי שמציינת הדסה, הדברים מופיעים ללא כל שלילה מצד משרד הבריאות שערך את המסמך.
1.  תצהירו ועדותו של פרופ' יגל – כאמור, מטעם הדסה העיד בין היתר פרופ' יגל, ששימש מנהל אגף היולדות במרכז הרפואי הדסה (עין כרם והר הצופים גם יחד) מאז שנת 2012. בתצהירו עמד פרופ' יגל על כך שבמחלקת היולדות של הדסה ניתן שירות מיטבי לכל היולדות מכל קבוצות האוכלוסייה בלא כל הפרדה מכוונת ויזומה. עם זאת, במקרה של יולדות ממגזר מסוים (למשל חרדיות) המבקשות לשהות לאחר הלידה עם יולדות מאותה קבוצה (למשל מטעמי שמירת שבת, כשרות או צניעות), נעשה מאמץ להתחשב בבקשתן, בכפוף לאילוצי המחלקה. בקשות כאלה מגיעות גם מיולדות ערביות. לדבריו, אין מדובר בהפליה, אלא בשיקולים מקצועיים בסיטואציה מורכבת, בה נעשה טיפול רגיש מתוך כבוד לכל היולדות. העובדה היא שיולדות מכל קבוצות האוכלוסייה מרוצות מהטיפול שהן מקבלות בהדסה הר הצופים ומבכרות אותו על פני בתי חולים אחרים העומדים לרשותם (שערי צדק וביקור חולים, סנט ג'וזף, אל מקאסד, הסהר האדום וכמובן הדסה עין כרם). 
1. בחקירתו הנגדית הופנה פרופ' יגל למענה שהוקלט בידי גב' שושני בשיחת טלפון בדבר אפשרות להיענות לבקשה שלא לשהות בחדר עם ערביות, ואמר שהדברים מנוגדים להנחיותיו. הוא ציין שבתקופת עבודתו הוא מעריך שהיו במחלקות שבניהולו כ 25,000 לידות של נשים מוסלמיות, וכי כ 10% מהצוות הוא ממוצא מוסלמי. הוא שוהה במחלקה מדי יום מבוקר עד ערב ולא התקבלה אצלו ולו תלונה אחת על גזענות, וזאת על אף שמובאות לפניו תלונות של מטופלות במגוון תחומים. עוד צוין כי בעקבות קבלת התביעה, חודדו ההנחיות במסגרת ישיבות צוות. השיבוץ בחדרים נעשה לפי מקום פנוי, בכפוף לבקשה לביות מלא או לצורך רפואי בסמיכות לתחנת האחיות. בקשה פוזיטיבית לשהות בחדר מסוים או עם יולדת מסוימת, תיענה במידת האפשר, ובלבד שאין בה מרכיב גזעני. 
1. תצהירה ועדותה של ד"ר אלרם – ד"ר אלרם משמשת כמנהלת הדסה הר הצופים מאז שנת 2017. בתצהירה עמדה על כך שהדסה היא מודל לדו קיום ושוויון בין יהודים לערבים, דבר המוצא את ביטויו בין היתר בכך שמדובר בבית החולים שבו מקבלים טיפול רפואי חלק ניכר מהפלסטינים תושבי הגדה המערבית ורצועת עזה המקבלים טיפול רפואי בבתי חולים בישראל. גם סביבת העבודה היא הטרוגנית ומועסקים בה יהודים וערבים כאחד, בשוויון ותוך כבוד והתחשבות בקבוצות האוכלוסייה השונות. אין כל הפרדה יזומה בין יולדות יהודיות וערביות וכל היולדות מקבלות טיפול מעולה ושוויוני. אין חדרים המיועדים לערביות ואחרים ליהודיות. עם זאת, לאור השונות, לעיתים יולדות המשתייכות לקבוצת אוכלוסייה מסוימת, מבקשות לשהות באותו חדר עם יולדות מאותה קבוצה. כאשר הדבר ניתן, נעשה מאמץ להתחשב בבקשות מעין אלו, בכפוף לאפשרות בשטח. נטען כי אין זה דבר פסול כשלעצמו, בין היתר לאור הקשיים הכרוכים בלידה, העייפות של היולדות והצרכים החברתיים התומכים הדרושים ליולדת לאחר לידה. 
1. עוד מזכירה ד"ר אלרם בתצהירה את טיפולו של משרד הבריאות בסוגיה כרגולטור. לטענתה, מדו"ח הוועדה המתכללת בנושא גזענות, הפליה והדרה במערכת הבריאות משנת 2018 עולה כי משרד הבריאות סבר שקיימת אי-בהירות בנושא התחשבות בבקשות יולדות על רקע תרבותי, וקבע שיגובשו הנחיות ונהלים מנחים בנושא, דבר שטרם ארע במועד בו הוגש תצהירה של ד"ר אלרם.
1. בנוסף עומדת ד"ר אלרם על מצבה הכלכלי המורכב של הדסה הפועלת תחת "תוכנית הבראה", באופן שהטלת חיוב כספי ניכר עליה כמבוקש עלולה לערער את יציבותה הכלכלית, דבר שייפגע בראש ובראשנה במטופלים. 
1. בחקירתה הנגדית ציינה ד"ר אלרם שהנושא עלה על שולחנה רק דרך התביעה הנדונה. לאחר קבלתה ביקשה היא מהנהלת מחלקת נשים ויולדות לוודא שהשטח מודע למדיניות בית החולים להימנעות מהפרדה יזומה ולהימנעות מהיענות לבקשות גזעניות. לגבי תשובת העובדת לגב' שושני שאם תגיד שחשוב לה לא להיות בחדר עם יולדות ערביות, ישתדלו ללכת לקראתה, היא ציינה שמדובר בתשובה שהיא בניגוד למדיניות בית החולים הדסה הר הצופים (עמ' 131 שורה 25 לפרוטוקול הדיון מיום 3.7.2022). כך גם אמרה ביחס לדברים שהקליטה גב' אוסטרייכר מפי אחות במחלקת יולדות בהדסה הר הצופים ("אנחנו ממש משתדלות להפריד" (עמ' 178 לכרך הנספחים שצורף לבקשת האישור (נספח 21 – תמלול השיחות שנערכו בביקור של גב' אוסטרייכר בהדסה הר הצופים מיום 3.1.2018))) וציינה שאם אכן קיימת כזו התנהלות, מדובר בגזענות והדבר מנוגד למדיניות הדסה.
1. לדבריה, בקשה של יהודיה לשהות בחדר עם יהודיה, יתכן שיש לה נופך גזעני ולא תיענה. זאת בשונה מבקשה של דוברת ערבית להיות עם דוברות ערבית, או בקשה של יהודיה חסידית לשהות בשבת עם שומרת שבת, או לשהות בפסח עם מי שאיננה אוכלת חמץ, שהן בקשות לגיטימיות. 
1. דברי נציגי הדסה שהעידו לפניי, השוללים הפרדה יזומה, אמינים עליי. ניכר היה כי הם נרתעים באופן עמוק וכן מהתנהלות גזענית מסוג זה ומייחוסה לבית החולים. כך גם דבריהם כי אמירה של עובדת כי "משתדלים" להפריד, היא בניגוד למדיניות. 
1. לצד זאת, בתשובתה לבקשת האישור אישרה הדסה כי קיימת נכונות לנסות להיעתר לבקשות של יולדות לשהות באותו חדר עם יולדות מאותה קבוצת אוכלוסייה. בחקירה הנגדית חידדו עדי הדסה את הדברים ואמרו שעל פי השקפתם, בקשה כזו, כשעולה ממנה "ניחוח גזעני", אמורה לזכות בסירוב נחרץ. השיחה שקיימה התחקירנית גב' אוסטרייכר עם אחות במקום וכן שיחת הטלפון של גב' שושני אינן שוללות סיכוי סביר לממצא שבשטח לעיתים עשויה בקשה לשינוי שיבוץ להתקבל גם אם יש לה "ניחוח גזעני". עם זאת, לא הוכח כי הדבר חורג ממקרים נקודתיים, לא נראה שזו מדיניות בית החולים, או כי מדובר בהתנהלות שיטתית בפועל בדרך זו. 
1. אשר לדברי פרופ' הוכנר-צלניקר בוועדת הכנסת בשנת 2016 כאמור לעיל מהם עולה כי מקובלת עליה היענות לבקשות שלא לשהות עם אשה ממוצא מסוים ומדובר בבקשות המופיעות משני הצדדים – ימים אחדים לאחר אותו דיון בוועדת הכנסת התקיימה "ביקורת פתע" האמורה של משרד הבריאות בבית החולים, ובשיחה עם מנהלת המערך המיילדותי והאחות האחראית, כאמור, נאמר שאין מדיניות לא בעל פה ולא בכתב לבצע הפרדה על רקע לאום. יחד עם זאת משתדלים להיענות לבקשות היולדות. צוין כי לאחר הפרסום התקשורתי חודדו ההנחיות לצוות בדבר מדיניות של אי-הפליה. עוד צוין כי בתום הבקרה נערכה שיחה עם מנהלת בית החולים, במהלכה ציינה כי לאחר הפגישה עם מנכ"ל משרד הבריאות, חידדה באופן אישי לצוות את מדיניות בית החולים האוסרת הפליה בין מטופלים. כלומר, על מנת לבחון את המדיניות שנהגה בהדסה הר הצופים בסוגיה, יש לראות את דברי פרופ' הוכנר-צלניקר בהקשרם, לרבות התייחסות משרד הבריאות ובית החולים לסוגיה בזמן אמת. 
1. מן האמור עולה העדר סיכוי סביר לממצא אודות מדיניות להפרדה יזומה במחלקת היולדות בבית החולים הדסה שבהר הצופים. לא הובאו לכך ראיות מספקות ולו לשלב המקדמי בו מצויים אנו. מנגד, הובאו ראיות לכך שהלכה למעשה שוהות במחלקה יהודיות לצד ערביות בחדרי אשפוז משותפים (למעשה, ניתן לומר שהטענות לבקשות להפרדה שוללות את הטענה להפרדה יזומה מראש). 
1. אשר למדיניות היענות לבקשות – כאמור, הדסה איננה חולקת כי היא מנהיגה מדיניות של היענות לבקשות יולדות להעברת חדר מטעמים שונים וביניהם טעמים תרבותיים, כאשר הדבר אפשרי. 
1. אף שעדותם של עדי הדסה כי הם שוללים מכל וכל היעתרות לבקשה כזו כאשר יש לה "ניחוח גזעני" כנה בעיניי, הוצגו מקרים בהם הוקלטו אנשי צוות שלא שללו בקשות גזעניות. 
האם דברים אלו מצדיקים ניהול הליך ייצוגי?  
מהעדויות שבאו לפניי ברור כי הדסה איננה מחזיקה במדיניות של הפרדה מטעמי לאום, והיא שוללת זאת במפורש. כלומר בהיבט העקרוני הדסה איננה חולקת על טענת המבקשות כי מדיניות של הפרדה מטעמי לאום היא פסולה. ממילא, לא מדובר בהליך הנחוץ לצורך הכרעה ב"שאלה משותפת" האם הפרדה מטעמי לאום פסולה אם לאו. שאלה זו איננה במחלוקת, כך שהכרעה בה איננה נחוצה לצורך אכיפת הדין, כאמור בסעיף 1(3) לחוק תובענות ייצוגיות. 
גם אם מדבריה של נציגת הדסה בוועדת הכנסת בשנת 2016 ניתן לבסס סיכוי סביר לממצא כי בעבר נהגה מדיניות היעתרות לבקשות מצד יהודיות וערביות, להפרדה על רקע השתייכות לאומית, הרי שכעולה מן האמור, ימים אחדים לאחר שנאמרו הדברים בכנסת, נעשתה בהדסה הר הצופים ביקורת מטעם משרד הבריאות, וצויין כי לא נמצאה בה עדות להפרדה בפועל. בסיכום אותה ביקורת נרשם כי מנהלת בית החולים חידדה אישית את ההנחיות לצוות בדבר מדיניות של אי-הפליה, ובכך תמה בקרת משרד הבריאות בלא הערות והשגות על האופן בו מתנהלת הדסה. 
בנסיבות אלו ובהינתן שבהליך שלפניי, עתה, מבטאת הדסה מדיניות ברורה כי אין להיעתר לבקשות כאלה וכך גם משרד הבריאות, לא נראה שיש מקום לניהול תובענה ייצוגית כנגד הדסה על מנת שבית המשפט יורה להדסה כיצד לנהוג בסוגיה זו מכאן ואילך. עמדת הדסה בעניין ומעורבות משרד הבריאות מלמדים שהשאלה העקרונית איננה מצריכה ניהול הליך ייצוגי. מה גם שמשרד הבריאות נוקט מהלכים לחיזוק מימוש המדיניות השוללת הפליה בידי הצוותים הרפואיים בשטח.
אשר לתביעה לפיצוי נזיקי בגין הפרדה אסורה בעבר – הליך כזה מחייב בירור אישי, פרטני ומורכב לצורך זיהוי חברות הקבוצה שאיננו הולם הליך ייצוגי.
בהקשר זה יודגש: ב"כ המבקשות טוענים להגדרת קבוצה רחבה ביותר – כל אשה ערביה שאושפזה במחלקת יולדות עם ערביה בלבד, באופן המכוון לזיהוי חברות הקבוצה ללא בירור אישי פרטני ומורכב. 
אלא שסבורה אני כי מדובר בהגדרת קבוצה שגויה, הכוללת בתוכה נשים רבות שאין להן כל עילת תביעה כנגד בית החולים: לאשה ערביה ששובצה בחדר עם אשה ערביה בשל שיבוץ אקראי או משיקולים רפואיים או משיקולים תרבותיים (למשל, יולדת ערביה שאיננה דוברת כלל עברית וביקשה לשהות עם אשה אחרת שדוברת את שתי השפות) אין כל עילת תביעה כנגד בית החולים, ולו לכאורה, אך היא נכללת בקבוצה.
1. בהתחשב בבירור הפרטני המורכב הנחוץ על מנת לזהות מקרי הפליה פרטניים נטענים, ובהתחשב בכך שקיימות שאלות משמעותיות הנחוצות לצורך קביעת השתייכות לקבוצה שאינן "שאלות משותפות", הליך ייצוגי הוא מסגרת לא מתאימה לבירור העניין.
1. אילו בהליך כאן היה בית החולים גורס כי יש מקום להיענות גם לבקשות גזעניות, אפשר שהיה מקום לנהל את ההליך לצורך בירור הסוגיה העקרונית, גם אם לא בהקשר של פיצוי נזיקי פרטני. אלא שכאמור, הדסה איננה גורסת כך, ואף משרד הבריאות עוסק בעניין והוציא הנחיות מפורטות. ממילא אין מקום לאשר לנהל הליך על מנת ללבן נקודה זו. 
1. על רקע זה ומשלא מדובר ב"שאלות משותפות" לקביעת החבות שניתן להכריען באופן הוגן וראוי בהליך ייצוגי, ממילא הליך כזה איננו דרך יעילה והוגנת להכרעה בטענות שמבוקש להשמיע בשם חברות הקבוצה, ודין בקשה האישור כלפי הדסה להידחות.
בית חולים העמק
1. בעניין בית חולים העמק אקדים ואומר כי גם כאן לא עלה בידי המבקשות להדגים אפשרות סבירה כי יימצא בסופו של הליך זה כי בבית חולים זה הנהיגה כללית מדיניות של הפרדה יזומה בין יולדות ערביות ליהודיות בבית החולים. כללית מאשרת כי בבית חולים העמק נוהגת מדיניות של היעתרות לבקשות, לרבות על רקע שפתי. עם זאת, בקשת הפרדה גזענית, המבוססת על שלילת האחר ככזה, תסורב. 
1. בהתאם, ובדומה למה שנאמר לעיל, המצב הוא שלא קיימת מחלוקת שבבית חולים העמק ואף בבית חולים סורוקה של קופת חולים כללית, המדיניות היא אכן היענות לבקשת יולדת להעברת חדר, לרבות על רקע שפתי, אך לא על רקע גזעני. עיקר המחלוקת הוא אפוא בכל הנוגע לקיומה של הפרדה יזומה שיטתית, וכן היעתרות שיטתית לבקשות, ללא סינון בקשות להפרדה מטעמי לאום גרידא.
1. בקשת האישור ביחס לבית חולים העמק בעפולה מבססת עצמה על דברי המבקשת 2, גב' חיר אבו חזנה; התחקירנית גב' אוסטרייכר שביקרה בבית חולים זה ביום 5.1.2018; והמתנדבת גב' שושני שהתקשרה לבית החולים ביום 10.10.2017. כמו כן הוגשה חוות דעת מומחה מטעם ד"ר רגב המבקשת להשוות בין תוצאות צפויות של פיזור אקראי של יולדות יהודיות וערביות בבית החולים לפי הערכה סטטיסטית הנסמכת על נתוני הסביבה לבין אופן פיזורן בפועל בחדרים משותפים/ נפרדים, הנלמד מתשובות שנתנו נשים ממוצא ערבי לסקר שהובא לפני ד"ר רגב (בתגובה לתשובה הוגשה גם חוות דעת מטעמה המסתמכת על נתונים מבית החולים אודות חלקן היחסי של היולדות הערביות בפועל).
1.  בתשובה לטענות שבבקשת האישור, העידו סגן מנהל בית החולים העמק ויועץ למנכ"ל הכללית לענייני החברה הערבית החל משנת 2017, ד"ר זאהי סעיד (להלן – ד"ר סעיד) וכן האחות האחראית במחלקת יולדות החולים החל משנת 2007, גב' עליזה חתוקאי (להלן – גב' חתוקאי). נטען כי בבית חולים העמק לא נוהגת מדיניות של הפרדה יזומה בין יולדות ערביות ליולדות יהודיות. לצד זאת נטען כי לעיתים נעתר הצוות המטפל לבקשותיהן של יולדות כי ישבצו אותן לצד יולדות "הדוברות את שפתן". 
1. אשר לתצהירה ועדותה של גב' אבו חזנה – בתצהירה ציינה גב' אבו חזנה כי היא מתגוררת בשפרעם וארבעת ילדיה נולדו בבית חולים העמק. כשהגיעה ללדת שם לראשונה בשנת 2010, ידעה מבעוד מועד מבנות משפחה, על הפרדה בין ערביות ויהודיות במחלקה. זאת משום שאותן בנות משפחה שהו בחדרים עם נשים ערביות בלבד, וטענו שחדרי היהודיות מרווחים ונקיים יותר. לכן כששובצה בחדר ובו ערביות בלבד, דרשה העברה, ואכן הועברה לחדר אחר בו שהתה תחילה לבדה ואחר כך עם אשה יהודיה. גם לאחר לידה בשנת 2012 שובצה לחדר ובו נשים ערביות, ולאחר מחאה הועברה לחדר ובו שתי נשים יהודיות. בלידה בשנת 2014 שהתה עמה בחדר יולדת יהודיה. לאחר שחרור שותפתה לחדר הוחלפה ביולדת ערביה ומסיבוב במחלקה נוכחה שקיימת הפרדה ברורה כך שחדרים אחדים יוחדו לערביות ואחרים ליהודיות. בשנת 2016 ביקשה מלכתחילה להשתבץ בחדרים מרווחים בהם מאושפזות יהודיות. הבקשה נענתה, אך כשהגיעה לחדר עם בעלה בשעת לילה, דרשה היולדת היהודיה לעבור לחדר אחר, ובהמשך אושפזו בחדר ערביות בלבד. בכל אלו היא חשה עצמה מושפלת, מופלית ופגועה מאד.
1. בחקירתה הנגדית הוסיפה גב' אבו חזנה טענות נוספות להפליה והוסיפה עובדות רבות שלא נזכרו בתצהיר: לדבריה, החדרים בהם שהו נשים ערביות נוקו פחות פעמים מאשר החדרים של הנשים היהודיות ולכן בלידה השניה "התגנבה" לחדר של היהודיות עם שמפו כדי להתקלח. היא עשתה סיור בחדרים וראתה שאצל היהודיות נקי יותר (עמ' 27 לפרוטוקול הדיון). כששאלה את עובדות הניקיון (שהיו לדבריה כולן ערביות) הן אמרו לה שהן מנקות את החדרים לפי הסדר (שם, בעמ' 28, שורות 20-16). על אף זאת לדבריה, עובדות הניקיון למעשה כפופות למנהלים היהודים ואינן מנקות כפי שהן רוצות. היא הוסיפה כי בשלב מסויים פנתה למנקה והציעה לה שהיא עצמה, גב' אבו חזנה, תנקה עימה את השירותים והמקלחת. ההסבר לכך שעובדות אלו לא נכללו בתצהיר היה שעורך הדין אמר לה שהתביעה היא על הפרדה ולא על ניקיון (שם, בעמ' 29, שורה 5). במענה לשאלת ב"כ כללית מדוע חזרה ללדת דווקא בבית חולים העמק, למרות החלופות הרבות באזור, בהינתן הפגיעה הקשה שחשה שנפגעה בכל הלידות והלכלוך שחוותה בבית החולים, השיבה שכך עשתה משום שאמה, המסייעת לה, גרה בקרבת מקום. עוד טענה במסגרת עדותה בעל פה שהחדרים הממוספרים 1, 2 ו 3 הם אלו המיועדים ליהודיות (שם, בעמ' 31, שורה 34). עוד טענה שלפני הלידה הראשונה, כשחשדה בהפרדה והפליה בבית חולים העמק, ביקשה מחברה יהודיה לברר האמנם כטענת בנות המשפחה קיימת הפרדה, והחברה נענתה שאכן כך (שם, בעמ' 33, שורות 3-1). 
1. אף שאינני מפקפקת בתחושותיה הסובייקטיביות של גב' אבו חזנה, המתארת חוויות קשות, נראה כי קיים קושי לבסס ממצאים עובדתיים ולו לכאוריים על עיקר דבריה. בחקירה הנגדית הפליגה היא בטענות חמורות הרבה מעבר לאמור בתצהיר, ללא הסבר מספק לאי-הכללת הדברים בתצהיר. לא זו אף זו, כפי שיבואר, הדברים אינם מתיישבים עם תיאור המחלקה בידי העדה מטעמה, גב' אוסטרייכר (תיאור שכשלעצמו מצריך זהירות בהסקת מסקנות ממנו לטובת המבקשות, כפי שבואר, לאור מגמתה למצוא נתונים התומכים בתזה שבבסיס הבקשה); ואף לא על ממצאי הסקר שמזכירה ד"ר רגב בחוות דעתה (סקר שעל קשייו אעמוד בהמשך), על פיו 55% מהיולדות הערביות בבית חולים העמק דיווחו שהיו מאושפזות בחדר לפחות עם אשה יהודיה אחת. יוזכר כי מהדברים אף עלה שאף לא אחת מהמשיבות לשאלונים העלתה תלונה על הפליה באשפוז במחלקת יולדות, למרות שההנחיות כללו שאלה פתוחה בעניין.
1. אשר לתצהירה ועדותה של גב' אוסטרייכר – בתצהירה ציטטה גב' אוסטרייכר מדברי אחות בבית חולים העמק שאמרה לה שהאחיות מנסות להפריד מראש "כי זה יותר נוח לכולם. פשוט ברגע שיש תערובת זה לא נעים לכל המשפחות" (סעיף 18 לתצהיר). כעולה מהתמליל, האחות מנסה להסביר זאת ברקע תרבותי בגין שעות ביקור, ו"ביקורי חמולות". 
1. עם זאת, המצב בפועל, כפי שהיה במחלקה בעת ביקורה של גב' אוסטרייכר היה שונה, ובשניים מבין שלושה מקרים בהם הופנו שאלות בעניין אל יולדות, תשובתן היתה שאין הפרדה. כך, תמלול ההקלטה שנעשתה במחלקה פותח בשיחה עם מי שתוארה כיולדת ערביה שנשאלה: "ש. את יודעת אם הם מנסים ליצור פה איזושהי הפרדה בין יולדות ערביות ליהודיות? ת. לא נראה לי". כך גם היולדת הבאה שנשאלה "ש. ... הם מנסים ליצור הפרדה?" השיבה "ת. לא, אין הפרדה" (עמ' 189 לכרך הנספחים לבקשת האישור (נספח 24 – תמליל השיחות שנערכו בביקור של גב' אוסטרייכר במרכז רפואי העמק ביום 5 בינואר 2018)). 
1.  בהתאם, בחקירתה הנגדית, נשאלה גב' אוסטרייכר והשיבה כי מה שראתה במחלקה בפועל באותם ארבעה חדרים אליהם בחרה להיכנס, לדבריה "כמדגם מייצג", הוא שאין הפרדה ("ש. תסכימי איתי שהתמונה במציאות היא שיש הפרדה או שאין? ת. שאין", עמ' 71 שורה 25 לפרוטוקול הדיון מיום 23.6.2022). 
1. תצהירה וחקירתה של גב' שושני – גב' שושני התקשרה למיון יולדות, ונענתה ששני חדרים במחלקה מיועדים לביות מלא. בקשר לשאלה איך משבצים בחדרים השיבו לה בחדר מיון (שאיננו מופקד על שיבוץ בחדרים במחלקה), "משתדלים לצוות תרבויות דומות... נגיד דוברות ערבית עם דוברות ערבית ככה שיהיה יותר נעים ונח. זה לא איזושהי מדיניות פשוט משתדלים שיהיה יותר נעים ליולדות... ת. יש התחשבות גדולה ברצונות של היולדת, כן. ש. ובכלל מראש אתם... אתם.. בקיצור, סיכוי שאני אהיה עם ערביה בחדר הוא קטן? ת. כן. בעיקר אם תבקשי" (עמ' 185-184 לכרך הנספחים לבקשת האישור (נספח 22 – תמליל השיחה של גב' שושני עם נציגת המרכז רפואי העמק מיום 10 באוקטובר 2017)). 
1. חוות דעתה של ד"ר טלי רגב (לעיל ולהלן בהתאמה חוות הדעת וד"ר רגב) – על חוות דעת זו עמדתי לעיל בתמצית, ועתה בהרחבה: ד"ר רגב, היא כלכלנית חברת סגל באוניברסיטת רייכמן. את חוות הדעת היא עשתה בהתנדבות לטובת קליניקה באוניברסיטת תל אביב. חוות הדעת צורפה לבקשת האישור בקשר למרכז הרפואי לגליל ולשני בתי החולים של הכללית – סורוקה והעמק, והיא כוללת ניתוח סטטיסטי על יסוד נתונים כלליים, אודות סיכוייה של יולדת ערביה, למצוא עצמה מאושפזת בחדר במחלקת יולדות בבתי החולים השונים, כשבחדר יולדת יהודיה אחת לפחות ("הניבוי הסטטיסטי"); אל מול ממצאים אלו, הוצג, כנטען, המצב בשטח כפי שהוא עולה מנתונים שנאספו מפי נשים ערביות באמצעות סקר אינטרנטי בשלוש קבוצות פייסבוק ושאלונים אישיים בסניפי טיפות חלב בישובים ערביים.
 	על פי ממצאי חוות הדעת באשר לבית חולים העמק, בפיזור אקראי, ליולדת ערביה סיכוי של 79%-85% לשהות בחדר עם יולדת יהודיה אחת לפחות. לטענת ד"ר רגב, מהנתונים שנאספו לצורך ההליך במסגרת סקרים שנערכו שבסיס הנתונים שלהם הוצג בפניה, עולה ששיעור ההשמה בפועל של יולדת ערביה עם יולדת יהודיה אחת לפחות עמד בפועל בבית חולים העמק על 55%. דומה שממצא על פיו 55% מהנשים הערביות מדווחות על שהות עם יהודיות בחדר האשפוז, שולל טענה להפרדה גורפת, יזומה ושיטתית בין יהודיות לערביות, שכן על פיו רוב הנשים הערביות אינן שוהות בנפרד מנשים יהודיות.
1. לא זו אף זו: לאור פגמים בחוות הדעת, אין בה כדי להועיל למבקשות ולהוכיח הפרדה שיטתית באשפוז, לא בבתי החולים של הכללית – סורוקה והעמק – ולא במרכז רפואי לגליל שבבעלות המדינה, בהם עוסקות חוות דעתה של ד"ר רגב. בהקשר זה מקובלות עליי טענות עקרוניות שהושמעו כנגד חוות דעת אלו ופורטו בעיקר בסיכומי ב"כ המדינה, וזה עיקרם: 
ראשית, חוות דעתה של ד"ר רגב מבוססות על תוצאות סקרים שנערכו שלא בידיה ולא על פי הנחיותיה. על אף שהעידה ששאלה שאלות רבות בטרם הסתמכה על התוצאות, הרי שבחקירה הנגדית לא יכולה היתה להשיב לשאלות מקצועיות בדבר אופן עריכת הסקרים תוך וידוא העדר הטיה, כמו גם מידת הפיקוח על אופן ביצוע הסקר. 
במענה לשאלה האם כחלק מחוות הדעת היא וידאה שהסקר נערך באופן תקין השיבה:
"ת. אני שואלת את השאלות שנראות לי חשובות ואני סומכת על תמי [מי שד"ר רגב הזכירה כפי שניהלה את הסקר- ת.ב.ר.] וגם על עורכי הדין שמביאים לי סקר שאותו אני מנתחת. אני לא אחראית לדרך איסוף הנתונים, אלא לוקחת את הנתונים ומנתחת" (שם, בעמ' 103, שורות 36-35).
	ואכן, ד"ר רגב לא יכלה להשיב לשאלות רבות שנגעו לסקר ובכלל כך מדוע נערך הסקר דווקא בישובים בהם הוא נערך; מה נוסח ההודעה שפורסמה ושקראה לנשים להשיב לסקר, על אף שהסכימה שיש לדבר חשיבות משום שהוא יכול להשפיע על השאלה אילו נשים יבחרו לענות, ואולי גם על התשובות (שם, בעמ' 104 שורה 12 ואילך, וכן בעמ' 105 שורה 35 ואילך). כך גם לגבי זהות קבוצות הפייסבוק בהן הופץ הסקר, אף שטענה שזכור לה שזה לא משהו שקשור להפרדה בלידה. בהקשר זה יצוין כי כשהתבקשה המבקשת 2 גב' אבו חזנה להסביר כיצד הגיעה אל יוזמי התביעה, השיבה שהקשר נוצר דרך "תלמידי משפטים עשו סקר בפייסבוק על ההפרדה" (עמ' 26 שורה 12 לפרוטוקול הדיון מיום 16.6.2022). כלומר, לפחות כפי שגב' אבו חזנה חוותה את הסקר, הממצא שהוא ביקש לבסס היה ברור למי שהשתתף בסקר, נתון שמן הראוי לברר את הסיבה וההצדקה לו מול מי שגיבשה את הסקר, ושלא העידה בהליך.
ד"ר רגב טענה שהחומר שהוצג לה היה החומר הגולמי, אך בהמשך החקירה התברר שהכוונה לטבלה מסכמת אליה הוקלדו הנתונים, כנטען, ושאין לה מידע על אופן הטיפול בה (עמ' 104 שורה 32 ואילך לפרוטוקול הדיון מיום 23.6.2022); היא לא ידעה כיצד נבחרו "האזורים הרלבנטיים" להם היא מתייחסת; היא לא ידעה להסביר מדוע לא נכללה בסקר שאלה האם השהות בבית החולים באופן כזה או אחר היתה לטעמה של היולדת או לרצונה (שם, בעמ' 106, שורה 27 ואילך); כאמור, בסעיף 8 להנחיות למילוי הסקר נרשם שככל שיש נשאלת שמרגישה צורך לספר על הפגיעה שחוותה, ניתן לשאול אותה אם היא מעוניינת שיצרו איתה קשר (נספח ג לחוות הדעת). בהקשר זה, בחקירתה, נשאלה ד"ר רגב האם ידוע לה שהיתה יולדת ששיתפה בחוויית פגיעה כאמור, והשיבה "את זה אני לא יודעת". כשהוצג לה שהדבר לא מופיע בתשובות המרוכזות כנספח לחוות דעתה, אמרה שהיא מאמינה שלא נרשם כך משום שכנראה לא היתה בין הנשאלות מי שהגיבה כאמור בסעיף 8 (עמ' 121 שורה 34 ואילך לפרוטוקול הדיון מיום 3.7.2022); לא זו אף זו, ד"ר רגב ציינה שאילו היא היתה עורכת את שאלון הסקר, לא היתה כוללת בו את שאלה 8, כנוסחה; ד"ר רגב לא הסבירה למה לא נעשתה קבוצת ביקורת (שם, בעמ' 114); לא הסבירה מדוע המונח "סיבוך בלידה" בו נעשה שימוש בסקרים לא הוגדר, ולא התבקש מידע אודות סיבוך מסוג ניתוח קיסרי, למרות שמדובר במקרה המצריך שיבוץ ייחודי; לא נלקח בחשבון פער בין שיעור הניתוחים הקיסריים במגזר הערבי והיהודי, אף שנטען שאילו הדברים היו נלקחים בחשבון, היו התוצאות מחזקות את גרסת התביעה (שם, בעמ' 116); ד"ר רגב לא ידעה מדוע נבדקו ישובים מוסלמים ולא אחרים; לא נסקרו כלל יולדות יהודיות, למרות שהדבר עשוי היה להניב תוצאות מדויקות יותר וד"ר רגב לא ידעה מדוע כך נעשה (שם, בעמ' 118); ד"ר רגב לא יכולה היתה להשיב מדוע בנתוני סקר טיפת חלב בצפון, מופיע שכל הנשים ללא חריג ילדו במרכז רפואי לגליל, ולא בכל בית חולים אחר באזור, ואף לא ידעה אם במקור התשובות לסקר כללו גם תשובות של נשים שילדו בבית חולים אחר (שם, בעמ' 123-122) ועוד.
1. עוד נשאלה בהקשר זה והשיבה: "ת. חווה"ד לוקחת את הנתונים כמו שהם, לא שואלת שאלות איך הם נאספו, לא שואלת שאלות לגבי תוקף איסוף הנתונים. אני מניחה שכל מה שנאסף, הכל נעשה כמו שצריך, ואותם ניתחתי. ש. אולי לא נעשה סקר בכלל? מאיפה אני יודע שנעשה סקר? נתעלם מהעובדה שאת מכירה את כותבת הסקר. ת. איך יודעים משהו בעולם הזה? ש. בד"כ עורך הסקר נותן תצהיר ומעיד על הסקר שערך. ת. זו לא אני. ש. אז איך אני יודע שבכלל היה סקר? אולי ישבו סטודנטים בקליניקה והמציאו סקר? ת. אני סומכת על עורכי הדין שהביאו את החומר" (עמ' 104 שורות 30-22 לפרוטוקול הדיון מיום 23.6.2022).
1. בחוות הדעת נכתב כי הסקרים נערכו בפיקוחה של ד"ר תמי קריכלי-כץ (להלן – ד"ר קריכלי-כץ). מטעמה של זו לא הוגשה חוות דעת המסבירה ומבארת את הביסוס המקצועי לאופן עריכת הסקרים ומידת הפיקוח בפועל על איסוף הנתונים, ללא שהוצג נימוק והסבר לכך. הדבר פוגם עד מאוד באפשרות להסיק מסקנות מהחלק בחוות הדעת של ד"ר רגב שמעוגן בתוצאות הסקרים המעובדות שהוצגו לפני ד"ר רגב, אך ללא שהוגשו באמצעות מי שיוכל להסביר את הבסיס המקצועי לאופן עריכת הסקרים. 
1. לטענת ב"כ המבקשות אין בכך פגם משום שבע"פ 7939/10 זדורוב נ' מדינת ישראל (23.12.2015) (להלן – עניין זדורוב) , מפנה בית המשפט לע"פ 566/89 מרציאנו נ' מדינת ישראל, פ"ד מו(4) 539, 546 (1992) (להלן – עניין מרציאנו), שם נפסק כי מומחה יכול לבסס את חוות דעתו על מידע מפי השמועה שלא הוצג כראיה קבילה.
1. אמנם בעניין מרציאנו מדובר היה בהתבססות על מומחית מז"פ שזיהתה חומר שנתפס כסם, על יסוד השוואה לבדיקת סטנדרט שביצע צוות המעבדה שלה לגבי סם זה, אף שאת אותו סטנדרט לא בדקה וגיבשה בעצמה, כך שמדובר לכאורה בעדות שמועה.
1. אלא שבעניין זדורוב, בו צוטט עניין מרציאנו, פורש כי "אין לקבל חוות דעת של מומחה שפנה לקבל חוות דעת ממומחה אחר – פניה שעלולה לפגוע בזכותו של הצד שכנגד לחקור את המומחה הנוסף אודות חוות דעתו – בשונה, לדוגמה, מפניה לקבלת עובדות או נתונים מצד שלישי" (עניין זדורוב, בפסקה 328 לחוות דעתו של השופט י' דנציגר).
1.  בענייננו לא מדובר בנתונים גרידא שהתקבלו אצל ד"ר רגב ועל בסיסם ניתנה חוות דעת. מה שהתקבל אצל ד"ר רגב הוא תוצר של סקרים שלא היא תכננה ולא היא ערכה. כאמור, מי שתכננה, ערכה ופיקחה על הסקרים, היתה ד"ר קריכלי-כץ. חוות דעתה של ד"ר רגב היא אפוא חוות דעת שניתנה בהסתמך על עניין שבמומחיות שהובא לפני בית המשפט בלא שהמומחית הרלוונטית, ד"ר קריכלי-כץ, הגישה חוות דעת. ההימנעות מהצגת חוות דעת מטעם עורכת הסקר מנעה מן המשיבות אפשרות לחקור את מי שגיבשה את הסקרים ופיקחה על עריכתם, וממילא לא הוצג לפניי מענה מספק, מלא ומקצועי לשאלות רבות שעלו כנגד הסקר בהעדר חוות דעת מטעמה של ד"ר קריכלי-כץ. ממילא לא מתאפשרת הסקת מסקנות שבמומחיות בתחום הסטטיסטיקה ביחס לסקרים ועל בסיסם, כפי שביקשה ד"ר רגב להציג.
1. לגוף הדברים, בהתחשב בכך שנשים ממוצאים שונים יכולות להתאפיין במאפיינים רפואיים שונים (למשל יותר ניתוח קיסריים או העדפת ביות מלא) ומשסבורה אני שהצוות הרפואי רשאי להתחשב בבקשות לגיטימיות של יולדות – חוות דעת שמטרתה בחינה האם שיבוץ הינו רנדומלי לחלוטין או לא, איננה יכולה לתרום לביסוס טענת המבקשות. שהרי למעשה אין חולק שהשיבוץ בחדרים איננו לגמרי רנדומלי. אם בשל היעתרות לבקשות יולדות, אם בשל צרכים רפואיים מובהקים, כגון ניתוח קיסרי שמידת שכיחותו איננה זהה באוכלוסיות שונות, ואם בשל העדפת ביות מלא שגם היא איננה זהה בציבורים שונים. בנסיבות אלו, חוות דעת הבוחנת האם השיבוץ הוא רנדומלי או לא, איננה יכולה לתרום לשאלה אם השיבוץ נעשה מטעמים גזעניים, אם לאו.
1. ד"ר רגב בחקירתה, הודתה כי חוות דעתה מספקת מענה לשאלה הסטטיסטית האם ההשמה אקראית או לא. הא ותו לא. כלשונה – 
"ת. מאוד פשוט וטריוויאלי, הוא שואל האם ההשמה אקראית או לא. זו שאלה סטטיסטית, אם אלה היו יהודיות, ערביות, שחורות, לבנות, גברים, נשים.
ש. הדו"ח שלך באיזשהו אופן משקלל את האפשרות ששתי יולדות ערביות, או שתי יולדות חרדיות, ביקשו להיות ביחד? כלומר, האם אחד הפרמטרים שנבדקו בסקר הוא שבאמת האקראיות אינה מוחלטת, אלא שיש בקשות שהצוות נעתר להן, מכל מיני סיבות?
ת. בקשות, לא. חווה"ד לא מתייחסת לבקשות.
ש. כלומר, נניח של-20% מהיולדות יש בקשות כאלה ואחרות, 20% מהצוותים בחדרים נעשו על יסוד בקשות, תוצאות הסקר הזה מוטות?
ת. לא, זה לא אקראי.
ש. לכן מסקנות הסקר לא יכולות להיות נכונות.
ת. לא, מסקנת הסקר היא שזה לא אקראי. 
ש. אבל אם 20% מההשמה היא לפי בקשות, אז זה מלמד שזה לא אקראי ולסקר אין משמעות?
ת. לסקר יש משמעות, הוא מראה שההשמה לא אקראית. את הסיבה שהוא לא אקראי, אני לא יודעת להגיד, אם זה בקשות או החלטות". 
(עמ' 101 שורות 27-14 לפרוטוקול הדיון מיום 23.6.2022; ההדגשות נוספו). 
במילים אחרות, אף אם נקבל את מסקנות חוות הדעת על יסוד הסקרים שלא הוצגו כנדרש, וכפי שבואר לא נראה שניתן לעשות כן, אין בחוות הדעת כמות שהיא כדי ללמד על פער שהוא תוצאה של מדיניות הפרדה. קיימים משתנים מסבירים פוטנציאליים נוספים – כגון סיבות רפואיות, העדפת ביות מלא, מדיניות היעתרות לבקשות לגיטימיות – שלא נבדקו בחוות הדעת כפי שנערכה, וממילא חוות הדעת איננה מספקת ראיה, ולו לכאורה, להפרדה פסולה. 
1. אשר לתצהירו וחקירתו של ד"ר סעיד – ד"ר סעיד, סגן מנהל בית חולים העמק ויועץ למנכ"ל כללית לענייני החברה הערבית, עמד בתצהירו על כך שבמסגרת תפקידו בכללית, הוא שוקד על שיפור מתן שירותי כללית לציבור הערבי באופן שיותאם לאורח החיים ולתרבות של ציבור זה, ויביא לשיפור רפואי במתן השירות, וכן הוא פועל להנגשה תרבותית למגזר הערבי. ד"ר סעיד הצהיר באופן מודגש כי אין ולא נהגה בבית חולים העמק מדיניות של הפרדה בין יולדות יהודיות לערביות. חלק נכבד מהיולדות (כ 45%) הן ערביות, וכך גם רבים מעובדי בית החולים במגוון תפקידים שונים, ואין מקום להפליה בבית החולים, שהיא נטע זר ל-DNA שלו. לצד זאת, צוות האחיות נעתר לבקשות במידת האפשר, אף שיכולת התמרון לא רבה בשים לב לתפוסה הגבוהה. בכלל כך בקשת יולדת – יהודיה או ערביה – לשהות בחדר עם דוברת שפתה תיענה במידת האפשר. ד"ר סעיד העיד כי לאורך השנים מעולם לא התקבלה תלונה של אשה יהודיה או ערביה על כך שהופרדה.
1. בחקירתו הנגדית הוסיף "אם הבקשה נובעת מפערים תרבותיים, לא מגזענות, ולא מסיבות אחרות שהן זרות לצוות, ייענו לבקשה כי זה אירוע שהוא כיפי, אירוע מכונן שאנו רוצים שהאישה תיהנה מהאירוע הזה, המשמח, זה אירוע אלקטיבי" (עמ' 160 שורות 23-21 לפרוטוקול הדיון מיום 7.7.2022). 
1. הוא עמד על כך שהאשמת בית החולים וקופת החולים בגזענות מקוממת אותו משום שקופת החולים, והוא כמופקד על כך בכללית, פועלת דווקא לצמצום פערים ולסובלנות וכבוד הדדי (שם, בעמ' 161, שורות 10-7). לדעתו, בדרך כלל שפה לא תצריך החלפת חדר משום שרבים מהעובדים הם ערבים. עם זאת, אם אשה מבקשת לעבור לחדר אחר שיש בו מקום, הדבר יתאפשר (שם, בעמ' 162). כשהבקשה גזענית, ניתן לזהות זאת ויש לסרב (שם). ביחס להקלטת האחות שצרפה גב' אוסטרייכר, על פיה זו אומרת שמנסים להפריד מראש, כי זה יותר נוח לכולם, אמר שהדברים אינם משקפים את מה שקורה במחלקה בפועל.
1. תצהירה וחקירתה של גב' חתוקאי – גם גב' חתוקאי עמדה בתצהירה על כך שאין הפרדה יזומה, והשיבוץ נעשה משיקולים עניינים בלבד, ולא לפי מוצא או דת. עם זאת, הצוות רואה לנגד עיניו את רווחת היולדת, שהיא אשה בריאה, ונעשית השתדלות להיענות לבקשות (במידת האפשר, לאור התפוסה המלאה). בכלל כך בקשת יולדת – יהודיה או ערביה – לשהות בחדר עם דוברת שפתה תיענה במידת האפשר. גב' חתוקאי ציינה שהיא עוברת במחלקה מדי בוקר, ובודקת את צרכיהן של היולדות תוך שהיא משוחחת עם היולדות השונות בשפתן (כפי שעלה בדיון, גב' חתוקאי היא ממוצא צ'רקסי, מוסלמי ודוברת עברית וערבית גם יחד). גב' חתוקאי העידה שעל אף כל זאת, מעולם לא התלוננה בפניה יולדת על הפרדה. מה גם שחלק גדול מהעובדים ממוצא ערבי, ובוודאי שהם אינם מקפחים ומפלים ערבים דווקא.
1. בחקירתה הנגדית חזרה על דברים דומים: "כשיולדת מגיעה למחלקה, לא בודקים צבע, שם או עדה. משבצים איפה שיש מקום... אם אנחנו יכולים לבוא לקראתה, אנחנו מעבירים בתנאי שזה לא פוגע במישהו" (ע' 201 שורות 13-6 לפרוטוקול הדיון מיום 14.7.2022). גב' חתוקאי הופנתה לדברים שהוקלטו וצוטטו מפיה בשנת 2012 במסגרת כתבה טלוויזיונית, על יתרונותיה של הפרדה תרבותית ושפתית, למשל: "לאף אחת זה לא נוח – לזו יש יותר מבקרים, לזו פחות. זאתי רוצה שפה שלה לשאול את השניה משהו... כאילו זה נדרש אז אנחנו מפרידים" (מב/7). גב' חתוקאי הסבירה בחקירתה שמה שאמרה בזמנו למי שהקליט אותה הוא מה שהיא אומרת כיום, אלא שהציטוט סלקטיבי: בבסיס, השיבוץ בחדרים אקראי, אך יש התחשבות בבקשות על רקע שפתי/תרבותי. לצד זאת בחקירה הוסיפה והדגישה שבקשות גזעניות לא תיעננה, כגון דרישה שלא לשהות עם אשה ממוצא מסוים.
1. דבריהם של נציגי בית חולים העמק השוללים מדיניות הפרדה יזומה, אמינים בעיניי. למעשה, טענת המבקשות אודות מדיניות הפרדה יזומה מתנגשת עם מה שראתה התחקירנית גב' אוסטרייכר בשטח, על אף שכאמור ביקוריה נעשו לאור מטרה מגמתית. הטענה אף אינה עולה בקנה אחד עם ממצאי הסקר עליו ביקשה ד"ר רגב לבסס את ממצאיה אודות 55% עירוב בין יהודיות לערביות באשפוז יולדות. מה גם שהמבקשת עצמה העידה שאושפזה בחדר עם אשה יהודיה.  
1. לצד זאת, כאמור, אותם נציגים אישרו שלהשקפתם אין מניעה ואף ראוי להיעתר לבקשותיהן של יולדות ביחס לשיבוץ בחדרי המחלקה לאחר הלידה, כדי שחוויות הלידה והאשפוז יהיו חיוביות. זאת, גם כאשר הבקשה היא על רקע שפתי או תרבותי. לצד זאת נאמר שבקשות גזעניות לא יענו.
1. הנה כי כן, גם לגבי בית חולים העמק לא שוכנעתי בדבר סיכוי סביר לממצא אודות מדיניות להפרדה יזומה במחלקת היולדות, ובפועל שוהות בחדרי המחלקה ערביות ויהודיות גם יחד, וממילא ברור שאין מקום להיענות לבקשת אישור בקשר עם טענה זו. 
1. אשר למדיניות היענות לבקשות – כפי שציינו נציגי בית החולים, קיימת מדיניות של היענות לבקשות יולדות להעברת חדר מטעמים שונים וביניהם טעמים של שפה. כאמור, אינני מקבלת את טענת ב"כ המבקשות כי בתי החולים מנועים באופן גורף מלהיעתר לבקשת יולדת לשיבוץ מחדש בחדרי אשפוז, אלא על בסיס שיקולים רפואיים צרים. 
1. בהקשר זה, כאמור, סבורה אני כי היעתרות לבקשה על בסיס שפתי איננה פסולה כשלעצמה. למשל, בקשה של אשה דוברת צרפתית לשהות בחדר עם מי שדוברת את שפתה היא על פניה בקשה לגיטימית. זאת ועוד, לא מעט ערביות דוברות עברית שוטפת, ויש מבין היהודיות מי שאינן דוברות עברית, כך שבקשה לשהות עם דוברת אחת השפות איננה בהכרח בקשה גזענית (בשונה מבקשה לשהות בחדר עם יהודיות או ערביות, שהיא בקשה על רקע לאום).  
1. לצד זאת, ברור שבקשה להפרדה על בסיס שפתי יכולה לשמש כסות לבקשה להפרדה על בסיס לאומי. 
1. בהקשר זה אמרה ד"ר מזרחי כי זהו עניין הנתון לצוות, להפריד בין הבקשות הפסולות ללגיטימיות ולהיענות לבקשות לגיטימיות בלבד (עמ' 184 שורה 32 ואילך לפרוטוקול הדיון מיום 7.7.2022). 
1. אכן, אפשר שמדיניות המאפשרת היענות לבקשות על בסיס שפתי תיושם בחלק מן המקרים באופן לא ראוי הכולל היעתרות לבקשה לשינוי שיבוץ על בסיס לאום. אלא שלא כנגד כך מכוונת הבקשה, שאיננה תוקפת את בתי החולים על העדר בקרה מספקת, אלא טוענת להתנהלות שיטתית פסולה ולמדיניות פסולה בסוגיה זו. לא נראה כי זו המדיניות, וכפי שפורט לעיל תובענה ייצוגית איננה המסלול להתמודד עם טענות לאירועים המחייבים בירור פרטני.
בית חולים סורוקה
1. כפי שיבואר, תמצית הממצאים הנוגעים לבית חולים סורוקה דומה לזו הנוגעת לבית חולים העמק: לא עלה בידי המבקשות להדגים אפשרות סבירה כי יימצא בסופו של הליך זה כי בבית החולים הנהיגה כללית מדיניות של הפרדה יזומה בין יולדות ערביות ליהודיות. עם זאת, כאמור, גם בסורוקה נוהגת מדיניות של היעתרות לבקשות, לרבות על רקע שפתי. אשר להסתייגות שהשמיעו נציגי סורוקה מהיעתרות לבקשות גזעניות – הוצגו מקרים בהם בפועל נראה שאנשי צוות לא קיימו סייג זה. עיקר המחלוקת העובדתית היא, אם כך, לגבי הפרדה יזומה מראש, וכן ביחס למשמעות המשפטית של היעתרות לבקשות, לרבות בקשות על רקע שפתי, בהקשר של הליך ייצוגי. על רקע זה אציג את הראיות כפי שבאו לפניי בעניין בית חולים זה: 
1. בעניין בית חולים סורוקה נתמכת בקשה האישור בעדויות מבקשת 3, גב' שאדיה אבו צעלוק; גב' נעמה בכר, שילדה בבית החולים סורוקה ביום 25.4.2018; התחקירנית גב' אוסטרייכר שביקרה בבית החולים ביום 17.1.2018; והמתנדבת גב' שושני שהתקשרה לבית חולים זה ביום 10.10.2017. כמו כן הוגשה חוות דעת מומחית מטעם ד"ר רגב, המבקשת להשוות בין תוצאות צפויות של פיזור אקראי של יולדות יהודיות וערביות בבית החולים על פי הערכה סטטיסטית הנסמכת על נתוני הסביבה, לבין אופן פיזורן בפועל בחדרים משותפים/ נפרדים, הנלמד מתשובות שנתנו נשים ממוצא ערבי לסקר שהובא לפני ד"ר רגב. מטעם כללית העידו יו"ר החטיבה למיילדות וגינקולוגיה בבית החולים סורוקה החל משנת 2013 ומנהל מחלקת נשים ויולדות החל משנת 2012, פרופ' איתן לוננפלד (להלן – פרופ' לוננפלד); וכן מנהלת תחום הסיעוד בחטיבת המיילדות וגינקולוגיה בבית החולים החל משנת 2005, גב' אילנה קופיטמן (להלן – גב' קופיטמן).
1. אשר לעדותה ולתצהירה של גב' אבו צעלוק – גב' אבו צעלוק מתגוררת במועצה המקומית שגב שלום, והיא סטודנטית העובדת בתכנית צל"ש המכינה צעירות בדואיות לשירות לאומי. בתצהירה ציינה גב' אבו צעלוק כי ילדה את שתי בנותיה בסורוקה. עובר ללידת בתה הבכורה באוקטובר 2016 התאשפזה במחלקת טרום לידה שם שהו לצדה שלוש נשים ערביות, לילה אחד. לטענתה, הושפלה על ידי אחת המיילדות ביום 3.10.2016 עת נשאלה על ידה מדוע לא בחרה ללדת במקום אחר והוסיפה כי נשים כמותה ילדו בעבר בעמידה. למחרת נולדה בתה בניתוח קיסרי והיא הועברה למחלקת יולדות ד' שם שהו עמה שלוש נשים ערביות נוספות. משך כל תקופת האשפוז, עם שחרורה של אחת משותפותיה לחדר, התאשפזה אחרת, ערביה גם היא. לטענתה, במהלך האשפוז הבחינה בהפרדה בין יולדות ערביות ליהודיות. 
1. עוד בתצהירה פירטה גב' אבו צעלוק אודות לידה שניה בפברואר 2018 – משנקבע לה ניתוח קיסרי, התאשפזה ביום 25.2.2018 ובחדר עמה שהתה יולדת נוספת ערביה. למחרת, אחר הניתוח, אושפזה ביולדות ג' לצד שתי יולדות ערביות. ביום השני לאשפוזה ובטענה כי מדובר בחדר המיועד לנשים שעברו ניתוח קיסרי, הוצאה אחת היולדות הערביות ותחתיה אושפזה יולדת יהודיה אשר שהתה בחדר כיממה, לאחריה תפסה את מקומה יולדת ערביה אחרת. בעדותה לפניי ציינה גב' אבו צעלוק כי בין לבין ילדה בשלישית בבית החולים סורוקה. 
1. בחקירתה הטעימה כי ההשפלה שחוותה בעת שילדה את בתה הראשונה, היתה בשלב הלידה עצמה, אך לא באשפוז, משום שלא הבינה ששהותה בחדר עם ערביות בלבד היא מכוונת. רק בהמשך, לאחר ששאלה בנות משפחה בעניין הגיעה לתובנה שקיימת הפרדה, ומשנוכחה שגם בלידות הבאות היא עם ערביות בלבד בחדר, נפגעה מכך מאוד (עמ' 37 שורות 27-14 לפרוטוקול הדיון מיום 16.6.2022). 
1. גב' אבו צעלוק טענה בחקירתה הנגדית שבכל החדרים במחלקת יולדות בבית החולים סורוקה יש הפרדה בין יהודיות לערביות (שם, בעמ' 39, שורה 34). עם זאת ציינה שהשירות מצוין ולא שונה בין החדרים השונים, ולמעשה מדובר במחלקה מצטיינת, בין היתר כפי ששמעה מאחותה שעובדת בעצמה בסורוקה (שם, בהמשך שורה 40; וזאת בשונה מהאמור בסעיף 6 לתצהירה, כי בלידה הראשונה נתקלה ביולדת ערביה שדרשה לעבור לחדר צפוף פחות, בו שוהות יולדות יהודיות).  
1. עוד אמרה בחקירתה ש 99% מהצוות שטיפל בה במחלקה היו ערבים. אך כשנשאלה האם האחיות הערביות הן אלו שמבצעות את ההפרדה, השיבה שהאחראי על המשמרת הוא יהודי (שם, בעמ' 38, שורה 5 ואילך).
1. גב' צעלוק העידה על אירוע קשה ופסול מכל וכל שארע לה בחדר הלידה בעת לידת בתה הראשונה, כשמיילדת התבטאה כלפיה בצורה גסה, גזענית ופוגעת. אלא שאירוע זה איננו ממין המקרים הנדונים בבקשת האישור, העוסקת בטענה להפרדה שיטתית, מטעמי לאום, באשפוז מיילדותי, ולא במקרה פרטני, מקומם ומצער, שארע באחת הלידות, בחדר הלידה. 
1.  אשר לדבריה של גב' אבו צעלוק אודות הפרדה בחדרי האשפוז – אף אם בפועל היו עמה בחדר יולדות ערביות בלבד (או בעיקר), אין בכך כדי ללמד על הפרדה יזומה, כנטען. מה גם שכפי שצוין בחקירה, בלידות הקודמות מדובר היה בתקופת חגי תשרי ולא היה ידוע לה כמה נשים יהודיות שהו במחלקה באותם ימים אם בכלל (שם, בעמ' 37, שורה 28).
1. אשר לתצהירה ועדותה של גב' נעמה בכר (להלן – גב' בכר) – גב' בכר ילדה את שלושת ילדיה בבית החולים סורוקה, בשנים 2013, 2015 ו 2018. על פי הנטען בתצהירה, לאחר שתי לידותיה הראשונות אושפזה גב' בכר לצדן של יולדות יהודיות בלבד. במהלך לידתה השלישית שוחררה אחת היולדות היהודיות שאושפזה עמה בחדר ותחתיה אושפזה יולדת ערביה. לטענת בכר, זמן קצר לאחר מכן הגיעה אחות להתנצל על כך והסבירה כי לא כך נוהגת המחלקה וכי גב' בכר רשאית לבקש לעבור. גב' בכר הוסיפה וטענה כי חשה כי היחס כלפי אותה יולדת ערביה היה אחר – לא שוויוני ומתנשא. 
1. אשר לדבריה אודות ההסבר וה"התנצלות" שקיבלה מהאחות על כך שבחדר בו אושפזה שהתה גם יולדת ערביה – אכן בדבריה אלו מעידה על עצמה אותה אחות כי היא מפרידה בין יולדות על בסיס לאום. אין חולק כי זוהי התנהלות פסולה, וכך גם עמדת סורוקה לגביה (עמ' 146 שורות 21-20 לפרוטוקול הדיון מיום 3.7.2022). אלא שמעבר לנתון נקודתי זה, לא נראה כי יש בדבריה של גב' בכר כדי לבסס את הנטען בבקשת האישור על תופעה שיטתית או מדיניות כללית להפרדה יזומה. 
1. אשר לטענת גב' בכר אודות יחס לא שוויוני ומתנשא כלפי היולדת הערביה - מחקירתה עלה כי מדובר בהערכה סובייקטיבית של גב' בכר, שלא היתה מודעת לכלל הנסיבות הרפואיות שהביאו לדברים שהופנו אל אותה יולדת בידי האחיות, ולמעשה לא שאלה כלל את היולדת הערביה על תחושותיה ולא שמעה ממנה דבר בעניין זה (שם, בעמ' 97 שורה 16 ואילך) (מה גם שלא על טענה זו נסובה בקשת האישור).
1. אשר לתצהירה ועדותה של גב' שושני – כאמור, גב' שושני היא בימאית שבמועד הרלבנטי הפסיקה לעבוד לקראת לידה צפויה והתבקשה בידי חברתה ממשרד ב"כ המבקשות לסייע ולהתקשר בתור יולדת למספר בתי חולים. 
כפי שמציין ב"כ כללית, מעיון בתמלול השיחה שערכה גב' שושני עם 'נציגת בית החולים' עולה כי השיחה היתה עם "מיון יולדות" ולא עם מחלקת יולדות (עמ' 192 לכרך הנספחים לבקשת האישור – נספח 25 – תמליל השיחה של גב' שושני עם נציגת המרכז הרפואי האוניברסיטאי סורוקה מיום 10 באוקטובר 2017). העובדת השיבה כי החלוקה לחדרים נעשית "איפה שיש מקום, מכניסים יולדת". במענה לשאלה אם יש רגישות למגזרים, נענתה כי בדומה לכך שאין אופציה רשמית של "אפס הפרדה" (בין היילוד ליולדת) לאחר הלידה, כך גם אין רגישות למגזרים באופן רשמי. כשנשאלה: "ובאופן לא רשמי?" נענתה "משתדלים" והבהירה "אבל זה לא... מובטח". כשנשאלה מה קורה כשיש בקשה ספציפית, נאמר לה "שלא תעיזי לעשות בקשה ספציפית... זה לא מנומס ולא מקובל. אנחנו משתדלים לעשות מה שאפשר. יותר מזה אני לא יכולה להגיד מראש". כשניסתה לקבל מענה קונקרטי וברור בקשר לסוגיה שלפנינו – הפרדת יהודיות וערביות מראש, נענתה "מה שעניתי לך זאת התשובה" (שם, בעמ' 193-192).
1. אינני סבורה כי הדברים שהובאו באמצעות גב' שושני תומכים בגרסת ב"כ המבקשות אודות מדיניות הפרדה יזומה, או היענות שיטתית לבקשות גזעניות בסורוקה. על אף ניסיונה של גב' שושני לחלץ מפי הנציגה (שעובדת במיון יולדות ואיננה עוסקת בשיבוץ במחלקת יולדות בפועל) דברים על הפרדה יזומה, נאמר לה שהשיבוץ בחדרים הוא על בסיס מקום פנוי, וכי אין התחשבות במגזרים בשיבוץ. אמנם נאמר שבאופן לא רשמי "משתדלים", אך גם הובהר ש"זה לא מובטח", וגם שבקשה ספציפית "זה לא מנומס ולא מקובל". אכן, דבריה של העובדת מעבירים מסר ליולדת, במענה לשאלות מגמתיות חוזרות ונשנות, שבשטח קיימת "השתדלות". אך לא די בכך כדי להקים סיכוי סביר לממצא אודות מדיניות הפרדה יזומה או מדיניות להיענות שיטתית לבקשות להפרדה מטעמי לאום. הן על שום זהותה של הדוברת והשלב בו נאמרו הדברים, הן על שום התוכן ששלל במפורש הפרדה יזומה, ואף הזכיר שבקשה להפרדה מטעמים גזעניים "לא מקובלת" והן על שום המסגרת בה נאמרו הדברים – שיחת טלפון יזומה שנעשתה על מנת לשמוע מנציגת בית החולים את המבוקש.
1. אשר לתצהירה ועדותה של גב' אוסטרייכר – כפי שפורט לעיל בעניין עדותה של תחקירנית התקשורת, גב' אוסטרייכר, בהקשר של בית החולים הדסה הר צופים, מתווה פעילותה מחייב זהירות בהסקת מסקנות עובדתיות, ראייתיות-משפטיות, משום שמדבריה עלה שהיא ביקרה בבתי חולים על מנת להשיג ממצאים מבוקשים. כלשונה "שמי ששלח אותי יהיה מרוצה" (עמ' 69 שורה 12 לפרוטוקול הדיון מיום 23.6.2022). 
1. ההתרשמות מממצאי הביקור בבית החולים סורוקה מעוררת קושי ניכר נוסף. מתברר שבבית חולים זה לא נעשתה הקלטה של הביקור של גב' אוסטרייכר בדומה לבתי החולים האחרים. הביקור בבית חולים סורוקה ארע פרק זמן מסוים לאחר הביקורים שקדמו לו בשלושת בתי החולים האחרים, וגב' אוסטרייכר סיפרה שכנראה הדבר ארע לאחר שמכשירי ההקלטה ובהם תוצרי הביקורים בבתי חולים אלו הוחזרו למשרד עורכי הדין. כאמור, תוצרי ההקלטות שבוצעו במחלקות מקובלים עליי כחלק מחומר הראיות בבקשת האישור, בכפוף להערות לעיל. אלא שבעת ביקורה בסורוקה, לא הקליטה גב' אוסטרייכר את הדברים שנאמרו לה, אלא רק הקליטה לטלפון הסלולרי שלה רשמים מפיה אודות הביקור. לא נראה שדי באלו לביסוס ממצא ולו לכאורי אודות טענת ב"כ המבקשות להפרדה יזומה במחלקות. 
הרשמים כוללים תיאור של ביקור בחלק מהחדרים בארבע מחלקות יולדות – מחלקה א' עד מחלקה ד', בלא שנבדק אם יש מחלקות נוספות, וללא הסבר מדוע לא נעשה ביקור במחלקה ה' (שם, בעמ' 75, שורה 5). הטעם לכך לדברי העדה "הרגשתי שיש לי מדגם מייצג והפסקתי" (שם), איננו מספק. 
לא ניתן הסבר מדוע נבדקו דווקא אותם חדרים שנבדקו. דוגמא בולטת היא מחלקה ד', שם נבדק חדר אחד בלבד, ללא הסבר (שם, בעמ' 74, שורה 35 ואילך). בחדרים שנבדקו (לא ידוע כמה) נאמר שנמצאו בעיקר ערביות או יהודיות, ולא במעורב, ובחדר אחד או שניים נאמר שהיו יהודיות וערביות ביחד. 
אשר להתבטאויות הסגל – כאמור אלו לא הוקלטו, כך שלא ניתן לדעת מה היו ההתבטאויות בדיוק. הן אכן תוארו מפי גב' אוסטרייכר. אלא שזו פעלה, כאמור, כדי להוכיח את המבוקש. בהעדר הקלטה ישירה (למרות שלא היתה מניעה מהותית לכך), אינני סבורה שיש מקום לבסס ממצא ולו לכאורי על דברים אלו. 
1. לשלמות התמונה ייאמר שאילו היו מקובלים דברי גב' אוסטרייכר כמשקפים נאמנה ובמדויק את דברי האחיות, הרי שהיה בהם ביסוס סביר לקביעה כי שבמקרים מסוימים יש היענות לבקשות גזעניות ואף השתדלות להפרדה יזומה. כך, במחלקה א' אמרה גב' אוסטרייכר שהאחות אמרה לה שלא יוצרים הפרדה אם מבקשים אבל אנחנו משתדלים לשים "עם עם עם... דוברות שפה משותפת יחד שיהיה נוח. רוסיות, ערביות, יהודיות"; במחלקה ב' גב' אוסטרייכר הקליטה את עצמה אומרת שאחות אמרה לה שמנסים ליצור הפרדה, גם אם לא מבקשים. "זה לא הכי פוליטיקלי קורקט, אבל זה נוח לכולם"; במחלקה ג' אומרת גב' אוסטרייכר שאחות אמרה שמנסים ליצור הפרדה, ואם יהודיות מבקשות מעבירים אותן "לחדרים של השניים". לדבריה, האחות אמרה שאמנם יש חדר מעורב, אבל "תמיד מוצאים פתרון" (עמ' 198 לכרך הנספחים לבקשת האישור – נספח 27 – תמליל הקלטת רשמיה של גב' אוסטרייכר במחלקות במרכז הרפואי האוניברסיטאי סורוקה מיום 17 בינואר 2018). אלא שכאמור, הדברים לא הוקלטו ללא הצדקה, ובהתחשב בכך שגב' אוסטרייכר פעלה כך "שמי ששלח אותי יהיה מרוצה" (עמ' 69 שורה 12 לפרוטוקול הדיון מיום 23.6.2022), אינני סבורה שיש מקום לבסס ממצא ולו לכאורי על תיאורה את הדברים ששמעה, לדבריה, מפי אחיות.
1. אשר לתצהירו ועדותו של פרופ' לוננפלד – בתצהירו הרחיב פרופ' לוננפלד אודות פעילותו של בית חולים סורוקה לטובת האוכלוסייה הערבית המהווה חלק ניכר ממטופליו ומצוות עובדיו. בכלל כך פרויקט 'מגשרות רפואיות' שמטרתו הנגשת מידע רפואי למטופלות דוברות ערבית, פרויקט מערכות מולטימדיה ליולדות גם בערבית, תרגום מסמכים רבים ושלטים לערבית ועוד. פרופ' לוננפלד עמד על כך שהנחייתו הברורה היא לשבץ יולדות בחדרים באופן אקראי ולפי שיקולים רפואיים ולא לפי מוצא. עם זאת הוא הסביר שאשפוז לאחר לידה שונה מאשפוז 'רגיל' בבית החולים, משום שיולדות הן נשים 'בריאות' הזקוקות להתאוששות לאחר אירוע משמח, ולא בשל מחלה (ראו, בין היתר, סעיפים 29 ו 35-34 לתצהירו). בהתאם "נעשית השתדלות – ככל שהדבר ניתן – להיעתר לרצונן ולדרישותיהן של היולדות על מנת לסייע להן להחלים ולהתאושש בצורה המיטבית" (שם, בסעיף 30). אמנם היכולת של צוות האחיות להיעתר לבקשות מוגבלת מאוד, בשל רמת התפוסה הגבוהה (שם, בסעיף 31). עם זאת כשצוות האחיות מקבל בקשות של יולדות לשבצן לחדרי אשפוז בהם שובצו יולדות הדוברות את שפתן, אכן "ככל שהדבר אפשרי, מתוך רצון לאפשר ליולדת הליך החלמה מיטבי – לפי ראות עיניהן, נעתר צוות האחיות לבקשות אלה" (שם, בסעיף 32). מדובר בבקשות הבאות הן מצד יולדות יהודיות והן מצד יולדות ערביות (שם, בסעיף 36). לצד זאת החלוקה הבסיסית היא אקראית. בפועל ציין פרופ' לוננפלד כי לא התקבלו אצלו תלונות על הפליה והפרדה פסולה בין יולדות.
1. בחקירתו עמד פרופ' לוננפלד על כך שהתבטאות האחות המתוארת בידי גב' בכר, ש"התנצלה" בפני גב' בכר על כך שאשה ממוצא ערבי אושפזה עמה פסולה – "מבחינתי זה חמור מאוד ולא תקין. זה לא משהו שייעשה בבית ספרי" (עמ' 146 שורות 20-19 לפרוטוקול הדיון מיום 3.7.2022). כך גם הדברים שהוקלטו בידי גב' שושני בדבר "השתדלות" אינם מקובלים עליו (שם, בעמ' 148, שורות 5-4); גם הוא בדומה לנציגי הדסה חידד את האמור בתצהירו וטען שבקשת העברת חדר שיש לה ריח של גזענות, לא מקובלת עליו ואין להיעתר לה (למשל שם, בעמ' 148). הוא שלל מכל וכל את הטענה שבסורוקה מתקיימת הפרדה פסולה, ולכן לא ביצע בדיקה פנימית לוודא שאין בבית החולים שלו בעיה כזו, גם כשהנושא עלה על סדר היום, משום שסבר שהוא לא נוגע לסורוקה (שם, בעמ' 150, שורה 36). אשר לשאלה אם בדק האם יולדות ערביות חשות בנוח כשהן נחשפות לבקשה של אשה יהודיה לשהות עם יהודיות בחדר, הוא השיב שלא בדק זאת ספציפית, אך באופן כללי נבדקה שביעות הרצון של היולדות, והממצאים היו חיוביים ללא טענה להפרדה או הפליה (שם, בעמ' 151).
1. תצהירה ועדותה של גב' קופיטמן – גב' קופיטמן היא מנהלת סיעוד בחטיבת המיילדות והגניקולוגיה בבית החולים סורוקה מאז 2005 ועבדה בחטיבה עוד קודם לכן, כאחות וכמנהלת. גב' קופיטמן הצהירה כי בכל שנותיה בחטיבה, זו משמשת סמל ודוגמא לדו קיום מופתי, ללא הפליה והפרדה. המדיניות היא שיבוץ בחדרי אשפוז לאחר הלידה לפי שיקולים עניינים בלבד. לצד זאת בדומה לפרופ' לוננפלד, אישרה גב' קופיטמן כי כשניתן, נעתרות האחיות לבקשות – שמתקבלות מיולדות ערביות ויהודיות כאחד – להעברה לחדר אחר מזה לו שובצו, על מנת שהיולדת תוכל לשהות עם מי שדוברת את שפתה. בהקשר זה הוזכר שוני תרבותי משמעותי שקיים בהרגלי ביקור יולדות בנות המגזר הערבי ושאינן מן המגזר הערבי.
1. אשר לחוות דעתה של ד"ר רגב ביחס לבית חולים סורוקה – לפי חוות הדעת ליולדת ערביה סיכוי של כ 63% להתאשפז עם בסורוקה עם יולדת יהודיה אחת. לפי ממצאי הסקרים בשטח, שכאמור לא הוצגו כראיה, בפועל עמד שיעור זה על 22% בלבד. אלא שמהטעמים שפורטו לעיל, לא ניתן לבסס ממצא אודות הפליה והפרדה על חוות דעת זו. 
1. המסקנה ממה שהובא לפניי בכל הנוגע לבית החולים סורוקה היא, אפוא, כי לא הוכח סיכוי סביר לממצא התומך בנטען בבקשת האישור ביחס לבית החולים זה, בדבר מדיניות של הפרדה יזומה במחלקות היולדות כך שאין מקום להיעתר לבקשת אישור המכוונת עצמה כנגד מדיניות כזו. 
1. אשר למדיניות היעתרות לבקשות – על אף הקושי להתבסס על דברי גב' אוסטרייכר אודות מה שארע בבית חולים סורוקה שאיננו מאפשר קביעת ממצא עובדתי לכאורי, בפועל כללית מאשרת כי קיימת מדיניות להיעתר לבקשות של יולדות להפרדה על בסיס שפתי, גם בבית החולים סורוקה. כאמור לעיל בעניין בית החולים העמק, אינני סבורה כי יש מקום לאשר ניהול תובענה ייצוגית כנגד כללית בשל מדיניות זו בנסיבות העניין, כך שדין בקשת האישור כנגד כללית להידחות.  
המרכז הרפואי לגליל
1. את טענותיהן בכל הנוגע למרכז הרפואי לגליל מבססות המבקשות על עדותה של המבקשת מס' 4, גב' דלאל סואעד (להלן – גב' סואעד) ועל נתונים שהעבירה המדינה בהמשך לחקירתה; על כתבה שפורסמה בשנת 2006 בעיתון "הארץ" (להלן – הכתבה); על ממצאי ביקורה של גב' אוסטרייכר בבית החולים ביום 7.1.2018; ועל חוות דעתה של ד"ר טלי רגב שצורפה לבקשת האישור. מטעם בית החולים העיד מנהל בית החולים, פרופ' מסעד ברהום (להלן – פרופ' ברהום). 
1. כאמור, המרכז הרפואי לגליל כפר בקיומה של הפרדה כלשהי בין יהודיות לערביות, ובשונה מהדסה ומכללית, הוא לא טען לקיומה של מדיניות בדבר היענות לבקשות להפרדה מטעמי תרבות או שפה. 
1. כפי שאפרט, לא נראה שהוצגה תשתית מספקת לקביעה שקיים סיכוי סביר שבהליך עיקרי יוכח כי במרכז רפואי לגליל נוהגת מדיניות של הפרדה יזומה; מדיניות של היענות לבקשות הפרדה בין יהודיות לערביות, ככאלה; ואף לא מדיניות של היענות לבקשות להפרדה על בסיס שפתי או תרבותי. 
1. אשר לעדותה של המבקשת, גב' סואעד – זו הצהירה כי בשנת 2011, עובר ללידת בתה, אושפזה במחלקה להריון בסיכון במרכז הרפואי למשך מספר שבועות במהלכם הבחינה "בחלוקה ברורה לחדרים נפרדים, בין יהודיות לערביות" (סעיף 4 לתצהיר). כן הצהירה כי משך כל תקופת אשפוזה במחלקת הריון בסיכון, על אף תחלופה, שהתה בחדר עם ערביות בלבד (שם). לטענתה, נתקלה במציאות דומה גם במחלקת יולדות שם אושפזה אחר לידת בתה (שם, בסעיף 5). עוד הצהירה כי בשלהי שנת 2014 שבה לבית החולים לצורך לידת בנה. על פי הנטען, הן לאחר לידת בתה הן לאחר לידה בנה, אושפזה במחלקת יולדות למעלה משבוע כאשר בשתי הפעמים לאורך כל האשפוז שהו בחדרה יולדות ערביות בלבד. ביחס לאשפוזה המאוחר נטען מפיה של גב' סואעד כי הרגישה שבשל היותה ערביה מצבה הבריאותי אינו זוכה למענה מספק (שם, בסע' 7-6). 
1. בחקירתה הנגדית הוסיפה גב' סואעד על טענות אלה – בין היתר נטען כי לערביות אין הדרכות, בניגוד ליהודיות, וכי "יותר סדר, יותר נקי, גם מבחינת לוחות הזמנים זה יותר מסודר מהערביות" (עמ' 42 שורות 21-17 לפרוטוקול הדיון מיום 16.6.2022); כי בחדר האוכל יש "חלק של ערביות ויש חלק של יהודיות" (שם, בשורות 31-30). בנוסף, התברר שלא צוין בתצהירה כי גם עובר ללידת בנה אושפזה במרכז הרפואי הנדון (שם, בעמ' 44, שורות 9-8 וכן בעמ' 50, שורות 3-1). 
ההסברים שניתנו מפי המבקשת לכך שטענות אלה לא נזכרו בתצהירה אינם מספקים, ובמכלול נסיבות העניין מוצאת אני כי יש בהתנהלות זו כדי לפגום במהימנות התיאור שמסרה, על רקע קשיים נוספים במהימנותו כפי שיפורט. 
1. בחקירתה ציינה גב' סואעד ועמדה על כך שאחר לידת בנה בשנת 2014 אושפזה בחדר אחד ובו תשע יולדות ולא היתה בו אף יולדת יהודיה לאורך כל תקופת האשפוז (שם, בעמ' 44 שורות 19-18 וכן בעמ' 45, שורות 30-29). 
	אלא שמנתוני המדינה שהציגה רישום מזמן אמת, שב"כ המבקשות אינם חולקים על אמינותו, עולה כי מדובר היה בתחילה בחדר ובו שש יולדות, ולא תשע, ולשתיים מהן שם יהודי (שם, בעמ' 46, שורות 35-34); למחרת הועברה גב' סואעד לחדר 206 בו שהו 4 יולדות ערביות ויהודיה אחת (גב' ב.).  
1. נתונים אלו מקשים לבסס ממצאים עובדתיים על דבריה של גב' סואעד בעניין הפרדה יזומה, שכן נראה שדברים זכורים לה לא כהווייתם. 
1. בפועל מן הנתונים עולה כי לצד חדרים בהם שהו יולדות ערביות בלבד ואחרים בהם שהו יולדות יהודיות, כפי שסביר שיקרה גם בפיזור אקראי, היו במרכז הרפואי, בניגוד לטענת המבקשת, חדרים רבים בהם אושפזו יהודיות לצדן של ערביות, כפי שארע לגבי גב' סואעד עצמה. 
1. זאת ועוד, בעדותה הוסיפה גב' סואעד טענה קשה, שלא נכללה בתצהירה ולא נתמכה במסמך, לטיפול רשלני כלפיה (שם, בעמ' 47). במענה לשאלת ב"כ המדינה אף טענה לטיפול רשלני ביחס לציבור היולדות הערביות ככלל (שם, שורות 4-2 וכן בעמ' 49, שורות 34-33), דבר שגם לו אין כל תימוכין. כן נטען כי התלוננה על היחס "של האחיות כלפיי ועל הטיפול הרפואי שאני לא מקבלת כמו שצריך" (שם, שורות 16-15) בלא להציג תימוכין להגשת תלונה כאמור. גם ביחס לטענות קשות אלה שנשמעו מפיה לא ניתן הסבר המניח את הדעת מדוע לא נטענו מפיה באופן זה אלא במועד דיון ההוכחות במסגרת חקירה נגדית. ויובהר, אינני סבורה כי יש לזקוף לחובת גב' סואעד את העובדה כי לא פנתה למנהל המרכז הרפואי או למשרד הבריאות (שם, שורות 13-11) אלא שמשנטען מפיה כי התלוננה, מצופה כי טענה זו תועלה כבר בשלב העדות הראשית, בתצהיר, ותצורף לה אסמכתא. לא ניתן הסבר להעלאת הטענה באיחור. נוכח כל אלו לא ניתן לבסס ממצא, ולו לכאורי, על דבריה של המבקשת אודות הפליה באשפוז במרכז רפואי לגליל. 
רשומות ובהן שמות המאושפזות בחדרים ומשמעותן
במהלך חקירת גב' סואעד עלה כי בידי בית החולים שמור תיעוד שמות המאושפזות בחדרים השונים במחלקת יולדות במרכז הרפואי (מב/2), זאת עת הציג בפניה ב"כ המרכז הרפואי לגליל מסמכים הנוגעים לתקופת אשפוזה, על מנת לסתור את טענתה כי שהתה עם נשים ערביות בלבד (בהמשך לכך נעתר ב"כ המרכז הרפואי לגליל לבקשת ב"כ המבקשות לקבלת מסמכים בהיקף רחב יותר ובהם שמות המאושפזות בחדרים השונים, אלא שלאור השלב המתקדם בהליך בו באו, אין הם חלק מחומר הראיות שלפניי).
1. לטענת ב"כ המבקשות, יש לזקוף לחובת המדינה את אי גילוין של רשומות אלו בשלב מוקדם יותר. אינני מקבלת טענה זו. כפי שמציין ב"כ המדינה, מדובר במסמכים ובהם טבלאות הכוללות מידע רפואי סודי, כך שחשיפתם כחלק מכתב התשובה מעוררת קושי, מה גם שניתוח פרטני של הרשומות מורכב מאוד ועשוי להצריך חשיפת מידע רפואי ואישי שאין לו מקום בכתב תשובה. ב"כ המבקשות עתרו לעיון במסמכים ספציפיים ובקשתם, שלא כללה התייחסות לרשומות האשפוז, נענתה (ראו מש/10 ומש/ 11). בנסיבות אלו אינני מוצאת בסיס לטענה כלפי ב"כ המדינה בהקשר זה.
1. ביחס לאמור בגוף הרשומות – ב"כ המבקשות טוענים כי אף שמן המסמכים עולה שאכן גב' סועאד איננה מדייקת בדבריה כי אושפזה לאורך כל התקופה לאחר הלידה בחדר רק עם ערביות, הרי שמן המסמכים עולה שבחדר השני אליו הועברה (חדר 206) שהתה לחצי יום אשה יהודיה אחת, גב' ב., שתוך זמן קצר מהגעת גב' סועאד לחדר, הועברה ממנו. ומכאן, כביכול, ראיה להפרדה מטעמי לאום. 
1. אלא שכפי שמציין ב"כ המדינה, הלכה למעשה, הצגת העברת גב' ב. מהחדר בו שהתה גב' סואעד לחדר אחר, איננה אינדיקציה משכנעת להפרדה בין יהודיות לערביות, משום שמעיון במב/2 נראה לכאורה, שאותה אשה בעלת שם יהודי, גב' ב., הועברה מחדר 206 לחדר 214 בו שוהה גם אישה בעלת שם ערבי. כמו כן, לגמרי לא ברור ששמות כל יתר הנשים ששהו בחדר 206 אליו הועברה גב' סואעד מעידים על היותן ערביות, מה גם שהסיבות האפשרויות להעברה רבות ומגוונות. 
1. כלומר, נתונים אלה לא רק מקשים לבסס ממצאים אמינים, לכאורה, על דבריה של גב' סואעד, בקשר לטענת ההפרדה, אלא שניתן ללמוד ולהדגים מהן את הבירור האישי והמורכב הנחוץ על מנת לזהות נשים שזכאיות לפיצוי משום שהופלו בכך שהועברו לחדר עם ערביות בלבד מטעמי לאום, בירור שאיננו הולם הליך ייצוגי, משום ששאלות חיוניות לקביעת חבות אינן "משותפות" וניהול ההליך באופן זה יהיה לא הוגן ולא יעיל. לא זו אף זו, הנתונים מצביעים על עירוב בין יהודיות לערביות בחדרים רבים. 
1. אשר לטענת ב"כ המבקשות בסיכומים אודות העולה מן הרישומים לגבי חודש מאי 2011, על פיו ב-6 חדרים מסוימים היו מאושפזות יהודיות בלבד, וב-9 חדרים אחרים היו מאושפזות ערביות בלבד – אף שמדובר בנתון נקודתי, זהו נתון מטריד. עם זאת, מדובר בנתונים לגבי חודש אחד בלבד, ובהקשר של ההליך שלפניי, חורג הוא מתקופת התביעה, ואף לא הוצג בידי ב"כ המבקשות לפני המצהיר מטעם משיבה 3, פרופ' ברהום, במהלך חקירתו הנגדית, על מנת שיתייחס ויסביר את הדברים. זאת למרות שבשלב בו נחקר פרופ' ברהום, כבר נמסרו המסמכים לב"כ המבקשות. בנסיבות אלו ובשים לב לכלל הנתונים שבאו לפניי, אינני סבורה שיש בנתון זה כדי להוביל לממצא אודות סיכוי סביר לקביעה כי במרכז הרפואי התקיימה מדיניות של הפרדה כנטען בתקופה הרלבנטית.
1. אשר לכתבה בעיתון הארץ אליה מפנות המבקשות – בכתבה נרשם כי בית החולים שולל מדיניות של הפרדה, אך מציין כי נעתר לבקשות של נשים לעבור חדר בשל נוחות ויכולת לתקשר. צוין כי יש נשים שאינן דוברות עברית. 
מדובר בכתבה עיתונאית כך שממילא היכולת להסתמך על האמור בה מוגבלת, אם בכלל (מה גם שהכתבה מופיעה בתיק תוך שצורפה לתצהירה של גב' אוסטרייכר שציינה שכלל לא קראה את נספחי תצהירה כאמור). זאת ועוד, הכתבה פורסמה בשנת 2006. למעלה מ 12 שנים לפני הגשת בקשת האישור, ולמעלה מחמש שנים קודם לתחילת התקופה אליה מתייחסת בקשת האישור. 
ב"כ המבקשות טוענים כי "בתגובת הגליל לכתבה משנת 2006, ניתנה הודאה מפורשת בהיעתרות לבקשות הפרדה" וכי מש"פרופ' ברהום העיד כי לא שינה את מדיניות קודמיו" יש ללמוד כי "מדיניות זו נוהגת עד היום" (פס' 55 לסיכומי המבקשות). 
זוהי טענה מרחיקת לכת. כתבה עיתונאית, גם אם מביאה היא, לכאורה, על פי האמור בה, מדברי נציג בעל דין, היא עדות מכלי שלישי ורביעי ואיננה כשרה כראיה. לא זו אף זו, מעיון בכתבה עולה כי טענת אחד המרואיינים כי בשעתו "...צד אחד של חדרי המחלקה היה מיועד לנשים יהודיות והצד האחר לנשים ערביות" נבדקה ו"בסיור במקום בשבוע שעבר לא נמצאה לכך הוכחה". פרופ' ברהום העיד כי לא נוהגת הפרדה בין יהודיות לערביות – לא מראש ולא כהיענות לבקשות. דבריו היו אמינים ומשכנעים, ואין בציטוט עבר מכתבה משנת 2006 כדי לפגום באמינותם, באמצעות טיעון כאמור על דרך הדרש.
	חוות דעתה של ד"ר טלי רגב – על פי ממצאי חוות הדעת הנוגעים למרכז הרפואי, בפיזור אקראי, ליולדת ערביה סיכוי של 34% לשהות בחדר עם יולדת יהודיה אחת לפחות. כלומר, כפי שאישרה ד"ר רגב בחקירתה, מירב הסיכויים הם שתשהה בחדר עם ערביות בלבד. לטענת ד"ר רגב, מהנתונים שנאספו לצורך ההליך בסקרים שנעשו, עולה ששיעור ההשמה של יולדת ערביה עם יולדת יהודיה אחת לפחות עמד בפועל על 17% (במקום 34%). כלומר, אף שמצופה היה ש-66% מהנשים הערביות ישהו בחדר עם ערביות בלבד, לפי הסקרים, שעל כשליהם עמדתי, בפועל 83% מהנשים הערביות דיווחו ששהו בחדר עם ערביות בלבד.
על הקושי לבסס את הנטען בחוו"ד ד"ר רגב לביסוס הנטען בה על יסוד הסקרים שלא הוצגו בידי מי שניהל אותם עמדתי לעיל. בנוסף, בחקירתה הנגדית של ד"ר רגב העמיד אותה ב"כ המדינה על כך שמובהקותן הסטטיסטית של התוצאות עליהן הצביעה גבולית, ודי בפסילת שאלונים בודדים כדי לאיין את מסקנות חוות הדעת לגבי בית החולים (למשל אם שני שאלונים מולאו בידי אותה יולדת, לרבות באינטרנט) (עמ' 119 ואילך לפרוטוקול הדיון מיום 3.7.2022). ואף נתון זה, בפרט בהתחשב בחוסר במידע לגבי הסקרים שנערכו, מונע הסתמכות על חוות דעתה בדבר שיעור הערביות שצפוי שתשהינה עם יהודיות באשפוז בקשר למרכז הרפואי דנן.
1. תצהירה ועדותה של גב' אוסטרייכר – גם במרכז הרפואי לגליל ביקרה גב' אוסטרייכר ועל ממצאי ביקורה מציעות המבקשות לבסס ממצא בדבר סיכוי סביר לאימוץ טענותיהן. אלא שאופי הביקור בבית חולים זה אינו שונה מאופי הביקורים שערכה גב' אוסטרייכר בבתי החולים האחרים, על כל המשתמע מכך: בחקירתה אישרה כי לא ידעה כמה חדרי אשפוז בכל מחלקה (עמ' 76 שורה 10 לפרוטוקול הדיון מיום 23.6.2022); כי לא ערכה תרשומת (שם, בעמ' 77-76, שורה 36 ושורה 1 בהתאמה) וכי בהתאם להגדרת המשימה היה עליה ליתן "מדגם מייצג" (שם, שורות 10-9), אף שברור שלא ננקטה שיטת דגימה כלשהי על פיה נבחר אלו חדרים ייסקרו ואל מי יופנו שאלות. פעמים רבות במהלך החקירה בעניין בית חולים זה ציינה גב' אוסטרייכר כי היא "לא זוכרת" פרטים שנחזים כבעלי משמעות. מהאזנה להקלטה עולה כי במהלך ביקורה הוגשה ארוחת צהריים ואולם הדבר לא תועד בתמלול (שם, שורות 29-27), ואף היא ציינה כי "מניחה שהיה צריך להכניס את זה לתמלול" (שם, בעמ' 78, שורות 2-1). גם כאן, הרושם הכללי שהתקבל לאחר חקירתה של גב' אוסטרייכר, הוא כי ממצאי ביקורה חלקיים עד מאוד ולא ניתן לקבלם כמייצגים באופן אובייקטיבי מגמה כללית של הנעשה בבית החולים. גם כאן, כמו בעניינם של בתי החולים האחרים, אם נתבונן בתמלול שצורף (נספח 30 לבקשת האישור – תמליל כלל השיחות שנערכו בביקור של גב' אוסטרייכר במרכז הרפואי לגליל ביום 7 בינואר 2018), ואף אם נתעלם מקשייו, נראה שלא ניתן ללמוד ממנו על מדיניות של הפרדה יזומה כנטען; אף לא על מדיניות של היענות לבקשות להפרדה גזענית; וגם לא על מדיניות של היענות לבקשות להפרדה לא גזענית.
1. כך, גב' אוסטרייכר הצהירה כי ביקרה במרכז הרפואי ביום 7.1.2018 וגרסה בתצהיר כי "במהלך הביקור קיימתי שיחות עם עובדות ואחיות במחלקת יולדות, בהן נאמר לי כי משתדלים להפריד בין יולדות ערביות ליהודיות" (ס' 20 לתצהיר).
1.  בחקירתה, ובמענה לשאלות ב"כ המדינה, אישרה גב' אוסטרייכר כי הדרך בה בחנה בפועל אם ישנה הפרדה היתה באמצעות כניסה לחדרים ושאילת שאלות (עמ' 76 שורה 1לפרוטוקול הדיון מיום 23.6.2022). 
1. ואכן, עיון בתמליל הקלטת הביקור (נספח 30 לתצהיר) מלמד על הפניית שאלות אל מספר לא מבוטל של יולדות ובני משפחה בניסיון לקבל מהם אישור לנטען אודות הפרדה בין יולדות יהודיות וערביות, בין אם על דרך הפרדה יזומה ובין אם על דרך היענות לבקשות פרטניות. מהתמליל לא ניתן להבין מה המספר המדויק של האנשים שנעשתה פניה אליהם, אך נראה כי מדובר בלמעלה מ 15 יולדות ובני זוגם. 
1. לפי התמליל רובם ככולם לא גרסו שקיימת הפרדה יזומה ואף עולה שבמספר חדרים בפועל שוהות נשים יהודיות וערביות (ראו גם חקירתה הנגדית, בעמ' 79 שורות 25-23, עמ' 81 שורה 2, עמ' 82 שורה 7 לפרוטוקול הדיון מיום 23.6.2022). כשהועמדה על כך גב' אוסטרייכר השיבה "כנראה שבאותו יום לא ניסו להפריד" (שם, בעמ' 82, שורה 18). 
1. לשאלה אם ניתן לבקש הפרדה ניתנו בעת הביקור בשטח בין היתר התשובות הבאות: "יכול להיות" (עמ' 206 לכרך הנספחים לבקשת האישור – נספח 30 – תמליל השיחות שנערכו בביקור של גב' אוסטרייכר במרכז הרפואי לגליל ביום 7 בינואר 2018); "[אתה] לא יודע"; "אני באמת לא יודעת להגיד לך אין לי מושג"; "לא... לא יודעת" (שם, בעמ' 207) "לא יודע" (שם, בעמ' 208); "אני לא יודע" (שם, בעמ' 209); "ש. אז יש פה ערבוב? ת. כן"; "אני לא יודעת" (שם, בעמ' 211); "לא יודעת" (שם, בעמ' 212); "אני לא יודעת עם עושים או לא" (שם, בעמ' 214); "לא יודעת"; "אני לא יודעת אם זה משהו שמתכננים אותו או משהו אחר" (שם, בעמ' 216).
1. מנגד, הוקלטו מספר דוברים שקיבלו את ההנחה שהשמיעה גב' אוסטרייכר שקיימת הפרדה. אלא שרק מיעוטם טענו שהדבר ידוע להם אישית. אצל רובם מדובר בסברה/הערכה, לאו דווקא מבוססת, ובגרסאות עמומות בסוגיה זו: בעל של יולדת אמר "עוד לא ראיתי עד עכשיו שערביה ויהודיה באותו חדר" ואף הרחיב וטען שזה המצב גם במחלקה האורתופדית ובעוד מקומות בבית החולים (ואולם, כפי שמתברר, בצמוד למקומו של אותו אדם שהתבטא בנחרצות שלא ראה חדר ובו יהודיה וערביה יחד, שהו יולדת יהודיה ויולדת ערביה בחדר אחד, עמ' 81 שורות 3-1 לפרוטוקול הדיון מיום 23.6.2022); אחת היולדות סיפרה "בלידה הראשונה שלי ביקשתי ולא היה עניין" (עמ' 211 לכרך הנספחים לבקשת האישור); בעל של יולדת אישר שיש הפרדה "כן, כן... לפי מה שאני הבנתי יש אגף שהוא בעיקר שלהם או אזור כדי שיהיה לפרק כי הם באים הרבה לבקר" (שם, בעמ' 213); יולדת ערביה אישרה שיש הפרדה אך בהמשך הסתייגה ממידת ידיעתה בעניין: "גם כאן עושים הפרדה אני חושבת לפעמים כן. ש. שממש שמים בחדר אחר. ת. את עכשיו תבדקי תחזרי מכאן עד כאן עוד מעט תמצאי כולן ערביות. אחרי זה תמצאי יהודיות שם. ש. עד החדר הזה כל היולדות ערביות ומפה. ת. תבדקי ותשאלי אני לא יודעת. אישית אני אומרת לפעמים כן לפעמים לא. זה גם תלוי בבן אדם אולי הן מבקשות לא להיות איתה או משהו" (שם, בעמ' 215).
1. בנוסף, גב' אוסטרייכר שוחחה עם אנשים שסווגו בידיה כעובדים במקום והקליטה את השיחה עימם. כך בעמ' 208 לנספחי בקשת האישור מופיעים דבריה של מי שמכונה בתמלול "עובדת בית החולים". מקריאת התמלול גופו ומדברי גב' אוסטרייכר נראה שאין בסיס לקביעת התמליל שהיא "עובדת בית החולים". היא מתארת את עצמה כ"מחלקת מתנות" במחלקה. בדבריה היא משבחת את המחלקה "בית מלון באמת", ולגבי השאלה אם יאפשרו הפרדה מערביות אומרת "אם תבקשי יעשו את זה. אם זה יהיה לך חשוב אז הם יעשו את זה". במענה לשאלה קונקרטית "ואת יודעת אם בדרך כלל הם עושים את זה" השיבה: "אני לא מתערבת בזה. אני בסך הכל מחלקת מתנות לכולם אבל את יודעת הם מתייחסים יפה לבקשה מסוימת. או את יודעת שאולי יש פה בטח דתיים או כל מיני... אני לא נכנסת לזה אבל אה...", ובמענה לשאלה מה ההבדל בין הקומה למעלה לקומה זו השיבה כי אין כל הבדל.
אינני סבורה שיש בדבריה אלו של מחלקת המתנות, שברי שאיננה עוסקת בשיבוץ בחדרים, ולא ידוע כלל שהיא עובדת בית החולים, כדי להעמיד בסיס לקביעה אודות סיכוי סביר למדיניות של היענות לבקשות להפרדה גזעית.
1. בהקשר זה יוזכר כי לגבי בית חולים זה ציינה המומחית ד"ר רגב כי לאור חתך האוכלוסייה הרלבנטי, בפיזור אקראי ב 66% מהמקרים תשהה יולדת ערביה עם נשים ערביות בלבד בחדר, אף אם לא תיעשה הפליה או הפרדה מכל סוג שהוא. במילים אחרות: גם ללא הפליה, ברוב החדרים צפויות להיות נשים ערביות בלבד. בהתאם, התרשמותו של אדם השוהה במקום שבחדרים רבים לא קיים עירוב לאומי, אף שיכולה להוביל למחשבה שמדובר בהפרדה יזומה, איננה מלמדת דבר ואיננה תומכת בנטען בבקשה האישור.
1. כך גם באשר לדבריה של מי שתוארה כעובדת משק שנשאלה אם אפשר ליצור הפרדה בחדרים בין יהודיות לערביות, ומשיבה "כן, הם עושים הפרדה". במענה לשאלה אם זה נעשה לפי דרישה, היא משיבה שהיא לא יודעת (שם, בעמ' 209).
1. בעמ' 213 לתמליל שבכרך הנספחים לבקשת האישור מופיעה שיחה עם מי שמתוארת כ"נציגת בית החולים". מהתצהיר ומהתמליל לא ניתן לדעת מה תפקידה ומדוע תוארה אותה אישה בידי המבקשות כ"נציגת בית החולים". בחקירה הנגדית שיערה גב' אוסטרייכר כי מדובר באחות, אך לא ידעה במי מדובר וגם לא אם היו לה מדים (עמ' 82 שורה 22 ואילך לפרוטוקול הדיון מיום 23.6.2022). גב' אוסטרייכר שאלה את אותה אשה אם קיימת הפרדה – יזומה או לפי בקשה. למרות שאלות חוזרות, לא אישרה הנשאלת שקיימת הפרדה ולא התחייבה להיענות לבקשת להפרדה ("תלדי ואז נראה מה מו"). תשובתה הכללית היתה "אנחנו מתחשבים בתרבויות של כולם אבל את יודעת זה במידת האפשר אם אין עומס אין משהו אי אפשר להבטיח כאילו אנחנו משתדלים להתחשב בכולם". אין די בדברים אלו כדי לבסס סיכוי סביר להכרעה כי בפועל מתקיימת מדיניות או פרקטיקה שיטתית של הפרדה, בפרט לאור מכלול הנתונים והראיות שהוצגו.
1. תצהירו ועדותו של פרופ' ברהום – אכן, מטעמו של פרופ' ברהום, מנהל המרכז הרפואי לגליל מאז 2007, הוגש תצהיר קצר, אך לא 'לאקוני' כנטען על ידי המבקשות. פרופ' ברהום הצהיר והבהיר כי מעולם לא הוציא הוא או מי מטעמו הנחיה לערוך הפרדה בין יולדות, ובית החולים איננו אוחז במדיניות הפרדה או מדינות מפלה. לדבריו מדובר במרכז המהווה דוגמא לדו קיום בין מגזרים ואוכלוסיות שונות ומטפל באופן שוויוני בכלל האוכלוסיות, ואף צוות המרכז מונה עובדים מכלל המגזרים. 
1. בחקירתו הנגדית חזר פרופ' ברהום וטען כי "אין ולא היתה מדיניות מפלה" (עמ' 173 שורה 23 לפרוטוקול הדיון מיום 7.7.2022) ובמענה לשאלות ב"כ המבקשות ציין כי וידא את הדברים גם מול האחות האחראית, ודבריו לא נסתרו. אין לקבל את ניסיונן של המבקשות בהקשר זה לאחוז בחבל בשתי קצותיו מקום בו נטען כי "לפרופ' ברהום היכרות שטחית ביותר עם הטענות שהועלו" (פס' 54 לסיכומי המבקשות) ואולם הן אלה שנמנעו מלהעמיק את חקירתו ביחס אליהן. 
1. אף אינני סבורה כי יש לזקוף לחובת מרכז רפואי לגליל את העובדה שלא הוגש תצהיר מטעם האחות הראשית. פרופ' ברהום עוסק בתפקידו שנים רבות וההתרשמות היא שהוא בקיא במתרחש בבית החולים ובוודאי בכל הנוגע למדיניות המוסד. בפרט שהצהרתו נסמכת גם על שיחה שערך עם האחות האחראית על מחלקת יולדות בה וידא איתה כי בבית החולים לא נענים לבקשה של יהודיה או ערביה להיות בחדר רק עם מישהי ממוצאה, ואף חידד את הדברים מול האחות האחראית. אשר לדבריה של מי שכונתה בתמליל "נציגת בית החולים", כי "אנו מתחשבים בתרבויות של כולם" – פרופ' ברהום גרס כי מדובר בשיחה שנועדה לרצות את השואלת, ובפועל בקשה להפרדה גזענית, לא תיענה. 
1. מסקנה דומה משתקפת גם מדו"ח ביקורת הפתע של משרד הבריאות מיום 6.11.2018 ביחס למרכז הרפואי לגליל (מש/11), אליו ביקש פרופ' ברהום להתייחס בחקירתו, המציין בדיקה מעמיקה שנעשתה במקום בביקורת פתע ומצאה כי אין הנחיות, נוהל או מנהג של הפרדה בין יהודיות לערביות, שמאושפזות בפועל באותם חדרים.
1. הראיות כפי שבאו ביחס למרכז הרפואי אינן מבססות אפוא סיכוי סביר לממצא אודות מדיניות של הפרדה יזומה של יולדות על רקע מוצאן הלאומי. בכל הנוגע לבית חולים זה גם לא נראה שהוצגה תשתית מספקת לממצא אודות סיכוי סביר להוכיח היעתרות שיטתית או מדיניות להיעתרות לבקשות של יולדות להפרדה מטעמי גזע ואף לא מטעמי תרבות, שפה או לאום. בהתאם, גם לגבי משיבה 3 לא נראה כי יש לאשר ניהול תובענה ייצוגית ודין בקשת האישור להידחות.
אשר על כן, בקשת האישור כנגד שלוש המשיבות נדחית.
בנסיבות העניין, לא ייעשה צו להוצאות. 
ניתן היום, י"ט טבת תשפ"ה, 19 ינואר 2025, בהעדר הצדדים.

